
1. Innledning og sammendrag

Satsingen er et ledd i oppfølgingen av Konvensjonen om biologisk mangfold, St meld 42 (2000-2001) Biologisk mangfold og Stortingets innstilling til denne. Satsingen er ledet av Miljøverndepartementet og er et ledd i en 4-årig fellessatsing, der sektordepartementene skal bidra i henhold til sine ansvarsområder. Denne rapporten er en av sju rapporter fra arbeidsgrupper og skal danne grunnlag for en hovedrapport med forslag til et program for kartlegging og overvåking for 2003 til 2006.

1.1 Formål 

Denne rapporten har som formål å foreslå nye satsinger utover dagens aktiviteter på kartlegging og overvåking i kulturlandskapet. 

Det skjer store endringer i kulturlandskapet som følge av arealinngrep og endringer i jordbrukets brukstruktur- og driftsformer. Satsingen på kartlegging og overvåking bør særlig rettes mot å få bedre oversikt over de mest truede og sårbare artene og naturtypene i jordbrukslandskapet (inkludert både innmark- og utmarksarealer). Av artene på den nasjonale rødlisten (DN-rapport, 1999-3) er vel en tredjedel eller om lag 570 arter knyttet til kulturlandskapet. Videre viser en undersøkelse av Fremstad og Moen (2001) at de fleste truede vegetasjonstyper i Norge finnes i kulturlandskapet. Hoveddelen av både rødlistearter og truede vegetasjonstyper finnes på gammel kulturmark som beiter, slåttemark o.l. En forbedret kartlegging og overvåking kan gi grunnlag for nødvendige og hensiktsmessige skjøtselstiltak samt en seinere revisjon av rødlisten og oversikten over de truede vegetasjonstypene.

Stedfestet dokumentasjon av de biologisk mest verdifulle arealene i kulturlandskapet er nødvendig for at samfunnet skal ha tilgjengelig informasjon som grunnlag for arealplanlegging og bruk av virkemidler for å: 

· hindre uønskede arealinngrep, 

· sette inn skjøtselstiltak for kulturbetingete arter og naturtyper som er avhengig av kontinuitet 

· ta nødvendig hensyn ved jordbruksdrift og andre aktiviteter, 

· for å kunne dokumentere utviklingen. 

Stedfestet informasjon er også viktig som kunnskapsbase for forskning og undervisning.

Arbeidet med kartlegging, og overvåking av stedfestet informasjon er videre en forutsetning for å få en mer effektiv og målrettet bruk av miljøvirkemidler i jordbruket, særlig for å kunne fremme skjøtselstiltak som kan ivareta de mest truede og sårbare artene og naturtypene. Stedfesting av de mest verdifulle arealene vil også være et viktig kunnskapsgrunnlag for å oppnå nødvendig og hensiktsmessig virkemiddel​bruk. Stedfestet informasjon om biologisk mangfold bør blant annet inngå i informasjon fra forvaltningen til bøndene som et grunnlag for miljøplanen på enkelte jordbruksforetak.

Satsingen vil også bidra til at kunnskap som i dag er dårlig tilgjengelig i papirformat blir systematisert og digitalisert slik at informasjonen kan bli tilgjengelig gjennom temakart. Nye datateknikk med bruk av brukergrensesnitt på Internett gjør slike løsninger mulig uten bruk av store databaser. De ulike institusjoner og forvaltninger vil fortsatt ha ansvaret for å forvalte data på sine områder. 

Det er også behov for styrket kunnskapen om de genetiske ressursene i kulturlandskapet. Variasjon i genressursen er selve fundamentet for et mangfold av livsformer og deres mulighet for tilpasning til endringer i livsvilkår over tid.

1.2 Arbeidsgruppens mandat og avgrensninger

1.2.1 Mandat for arbeidsgruppene 

Målsetting med programmet

Det skal etableres et Nasjonalt program for kartlegging og overvåking av biologisk mangfold, herunder økosystemer, arter og genetiske ressurser. Programmet skal bidra til en koordinert innsats i forhold til å samle inn kunnskap om biologisk mangfold, slik at Norge kan forvalte naturen i tråd med mål om bærekraftig bruk og vern av biologisk mangfold.

Målet er å gi informasjon om:

· Stedfesting og verdiklassifisering av viktige områder for biologisk mangfold 

· Endringer i biologisk mangfold over tid 

· Årsakene til endringene og forslag til tiltak 

· Oppfølging av tiltak

Resultatene skal også kunne inngå i nasjonal rapportering fra sektorene via system for resultatoppfølging. Videre skal resultatene dokumentere måloppnåelse av nasjonale resultatmål og strategisk mål, samt dekke krav til nordisk, europeisk og annen internasjonal rapportering. Viktige resultater skal synliggjøres i Rikets miljøtilstand, samt være tilgjengelig via Internett. Resultatene fra programmet skal være allment tilgjengelig.

Arbeidsgruppens sammensetning og oppgaver:

Arbeidsgruppen for kulturlandskap har bestått av Anette Søraas (gruppeleder) og Erik Anders Aurbakken fra Landbruksdepartementet, Wendy Fjellstad (sekretær), Harald Bratli/ Jogeir Stokland fra Norsk institutt for jord- og skogkartlegging (NIJOS), Ann Norderhaug fra Planteforsk, Hanne Sickel fra Samarbeidsrådet for biologisk mangfold (SABIMA), og Lars Løfaldli/ Akse Østebrøt fra Direktoratet for naturforvaltning. 

Med utgangspunkt i gruppens tematiske avgrensning skal gruppen:

· identifisere hvilke prosjekter/programmer hos de ulike sektorene som dekker anbefalinger gitt i «Plan for overvåking av biologisk mangfold» 

· skaffe oversikt over dagens ressursbruk/kostnader i ulike sektorer knyttet til kartlegging og overvåking av biologisk mangfold. 

· identifisere viktige huller i pågående kartlegging og overvåking. 

· foreslå utvidelse og endringer av eksisterende aktiviteter og eventuelt foreslå nye aktiviteter/programmer. 

· i samarbeid med andre arbeidsgrupper foreslå prioriterte aktiviteter/programmer, slik at totalsummen blir et helhetlig nasjonalt program for kartlegging og overvåking av biologisk mangfold. 

· vurdere faglig-, administrativ- og økonomisk samordning av ulike kartleggings- og overvåkningsprosjekter og foreslå tiltak for bedre samordning. 

· klargjøre rettighetene til innsamlede data, blant annet i forhold til åndsverkloven. 

· foreslå konkrete oppfølgingspunkter og ansvarsfordeling mellom sektorene. 

· foreta en kost-/nyttevurdering av de foreslåtte aktiviteter/program. 

Uenigheter i arbeidsgruppen knyttet til prioriteringer og anbefalinger skal viderebringes til utvalget for avklaring.

Arbeidsgruppen skal innen 24.september levere rapport til sekretariatet for utvalget.

1.2.2 Arbeidsgruppens avgrensninger

I denne rapporten vurderes først og fremst kartlegging og overvåking av biologisk mangfold i jordbrukets kulturlandskap, dvs. innmark og kulturbetinget utmark som for eksempel kystlynghei og seterlandskap. 

For å gjøre noen avgrensninger pga den tiden som har vært til rådighet, har arbeidsgruppen i liten grad gitt vurderinger mht kartlegging og overvåking av urbane kulturlandskap, tamreinområder, jordlevende organismer, genressurser og kartlegging og overvåking av landbruksforurensning og plantevernmidler. Flere av disse temaene behandles i andre sammenhenger. Noen av områdene/temaene er likevel beskrevet kort og tatt med i tabeller for å gi en bedre oversikt. En nærmere vurdering av behov for kartlegging og overvåking i kulturpreget utmark i høyfjellet (alpin sone) inkl tamreinbeiter, bør også inngå i en eventuell seinere rapport om fjell. 

Når det gjelder biologisk mangfold på artsnivå vurderes behov mht rødlistearter, fremmede arter og truede vegetasjonstyper av gruppe 1 Truede arter og naturtyper og Artdatabank. Noen vurderinger og foreslåtte tiltak for jordbrukets kulturlandskap vil derfor overlappe med forslåtte tiltak i rapporten fra gruppe 1 og kanskje også gruppe 4 Større arealinngrep. Slike tiltak er tatt med i tabell 4 over prioriterte tiltak i denne rapporten, men er ikke budsjettert her.
1.3 Metoder for kartlegging og overvåking av biologisk mangfold i kulturlandskapet

Det brukes ulike klassifikasjonssystemer, kartmateriell, flybilder og metoder med ulike grad av detaljering ved praktisk gjennomføring av kartlegging og overvåking på ulike nivåer.

Det eksisterer flere klassifikasjonssystemer som benyttes i forhold til kulturlandskapet: naturtyper (som kartlegges i kommuner), instrukser for flybildetolking og feltkontroll i overvåking av kulturlandskapet (3Q), truede vegetasjonstyper i kulturlandskapet, samt kulturmarkstyper. Videre eksisterer det utenlandske klassifikasjonssystemer som er relevante i forhold til internasjonal rapportering. De norske klassifikasjonssystemene vektlegger ulike aspekter (naturgrunnlag, hevdformer og –status, sjeldenhet/truethet, praktisk bruksnytte) og de er således supplerende og utfyllende i detaljeringsgrad i forhold til hverandre. Arbeidsgruppen mener det er viktig å få til konsistens i klassifiseringen av kulturlandskap i kartlegging og overvåking. Videre har informasjon om type og hevdstatus viktige implikasjoner for relevant skjøtsel. Det er på denne bakgrunn viktig at man får harmonisert de ulike klassifikasjonssystemene (dvs. får fram hvordan de korresponderer i forhold til hverandre, og får knyttet dem sammen i et felles system).

1.4 Kartlegging av biologisk mangfold i kulturlandskapet

Det er særlig to programmer som er relevante for kartlegging av biologisk mangfold i kulturlandskapet: Nasjonal registrering av verdifulle kulturlandskaper og Kartlegging av naturtyper i kommunene.

Nasjonal registrering av verdifulle kulturlandskap ble gjennomført 1991-1994 og resulterte i 276 høyt prioriterte kulturlandskapsområder, hvorav 112 er plukket ut som et representativt nasjonalt utvalg. Denne registreringen benyttet en helhetlig (holistisk) tilnærming som særlig vektla biologiske og kulturhistoriske verdier, men også estetisk og pedagogisk verdi samt verdi for friluftsliv ble brukt som støttekriterier. Registreringen ble gjennomført fylkesvis, og ca. 10-15 områder i hvert fylke ble gitt høy prioritet. Områdene er ofte arealer på flere kvadratkilometer og spenner dermed over en mosaikk av naturkvaliteter og eiendommer/gårdsenheter. I utgangspunktet ble det beskrevet hvilke kvaliteter som fantes innenfor områdene, uten at disse ble nærmere stedfestet. I ettertid har en gjennom spesialprosjekter kartlagt og dokumentert biologiske kvaliteter i detalj i en rekke av disse områdene. 

Kartlegging av naturtyper i kommunene er et pågående program 1999-2003. I dette programmet kartlegges i alt 15 naturtyper i kulturlandskapet (hvorav 3-4 representerer urbane naturtyper eller på annen måte er noe perifere i forhold til kulturlandskapet). Områdene som kartlegges er mindre arealenheter, ofte 10-100 daa, som ofte faller innenfor enkelteiendommer/gårdsbruk. Både områder i Nasjonal registrering av verdifulle kulturlandskap og verneområder omfattes av kartleggingen, men det er foreløpig usikkert om kartleggingen av de ulike naturtypene innenfor disse ofte store geografiske områdene er tilfredsstillende. Det gjøres naturtypeklassifisering og en verdivurdering etter følgende kriterier: størrelse og velutviklethet, grad av tekniske inngrep, forekomst av rødlistearter, kontinuitetspreg, og sjeldne utforminger. Ofte er verdivurderingen knyttet til påviste arter og dermed kompetansen til den som har utført feltarbeidet. Kriteriene for verdsetting er omdiskutert fordi vurderingen er subjektiv og utføres av en (eller få) person(er) ved kartlegging i en kommune. Undersøkelsesgraden varierer mye mellom kommunene ettersom arbeidet i stor grad er systematisering av eksisterende informasjon (og dermed reflekterer hva som er gjort tidligere). Omfanget av supplerende feltarbeid varierer fra ingenting til noen få uker. DN skal fortløpende evaluere resultatet av kommunekartleggingen etter hvert som digitale karter ferdigstilles. 

1.5 Overvåking av biologisk mangfold i kulturlandskapet

Det er særlig ett større overvåkingsprogram som er relevant for biologisk mangfold i kulturlandskapet: Tilstandsovervåking og resultatkontroll i jordbrukets kulturlandskap (3Q). Programmet gjennomfører periodisk overvåking av ca. 1475 flater av 1 km2 med en omdrevsperiode på 5 år. En femtedel av flatene fotograferes hvert år og første omdrevsperiode var 1998-2002. Programmet er i utgangspunktet avgrenset til flyfotografering og tolking av flybilder, men det utføres en feltkontroll av flybildetolkingen på 10 % av flatene.

Overvåkingen i 3Q-programmet gjelder produksjonslandskapet generelt og ikke overvåking av spesielt verdifulle kulturlandskap, naturtyper eller arter. 

1.6 Forslag til tiltak og prioriteringer

1.6.1 Forslag til tiltak

Sammendragstabell (tabell 4 i rapporten): Oversikt over foreslåtte tiltak, arbeidsgruppens prioritering av disse (hvor *** = høy prioritet, ** = 2. prioritet), anslag på årlig budsjett, perioden for gjennomføringen og forslag til institusjoner som kan få ansvar for å gjennomføre tiltakene. (NB Arbeidsgruppens representant fra DN prioriterer harmonisering av klassifikasjonssystemer i tiltak 3.1.1 høyt, men ikke standardisering av feltmetoder og i tillegg mener at prioriteten av tiltakene 3.1.3, 3.2.1.a, og 3.3.3 e bør være *** Representanten fra Planteforsk mener også at prioriteten på 3.1.3 bør være ***).

	Tiltak nr.
	Ny aktivitet/ Utvidelse av eksisterende aktivitet
	Prioritet
	Forventet årlig kostnad
	Aktuelle institusjoner

	
	
	
	2003
	2004
	2005
	2006
	

	Metodeutvikling

	3.1.1
	Harmonisere og standardisere habitats​klassifisering og retningslinjer for felt​registrering i kulturlandskapet
	***
	400
	300
	-
	-
	NIJOS, DN

	3.1.2
	Lage tolkingsnøkler for identifisering av naturtyper fra IR-flybilder
	***
	200
	200
	-
	-
	Planteforsk, NIJOS

	3.1.3
	Gjennomgå og tilgjengeliggjøre regionale lister for indikatorarter
	**
	300
	100
	-
	-
	Vit.Mus. i Trh, Bot.Mus.Oslo, Planteforsk

	3.1.4
	Indikatorutvikling og nasjonale nøkkeltall
	***
	Andre
	Nasjonalt, Nordisk, EEA, FAU, OECD m fl

	3.1.5
	Vurdere kriterier, metodikk for genressurser
	***
	Andre
	Forskning og Norsk genressursråd

	Kartlegging

	3.2.1.a
	Supplere kommunal kartlegging av naturtyper i kulturlandskapet etter behov
	**
	-
	-
	1000
	1000
	Kommunene, DN, NIJOS?

	3.2.1. b og c
	Supplere kartlegging av naturtyper i nasjonalt verdifulle kulturlandskaper og verneområder i kulturlandskapet
	***
	1200
	1500
	500
	500
	DN, NIJOS?

	3.2.2
	Kartfeste/digitalisere kjente forekomster av truede arter og truede vegetasjonstyper i kulturlandskapet
	***
	Gruppe 1
	Vit.Mus. i Trh, Bot.Mus.Oslo,

	Overvåking

	3.3.1
	Etablere overvåking av referanseområder som er spesielt verdifull for biologisk mangfold - utvidelse av 3Q-programmet
	***
	400
	500
	500
	500
	NIJOS, Planteforsk

	3.3.2
	Etablere feltbasert overvåking av naturtyper og arter på et utvalg av eksisterende 3Q-overvåkings​flater
	***
	-
	-
	600
	600
	NINA, Planteforsk, NIJOS

	3.3.3.

a-c
	Etablere feltbasert overvåking av naturtyper og arter på et utvalg av nye overvåkings​flater i spesielt verdifulle naturtyper (flater etablert i 3.3.1)
	***
	-
	-
	200
	200
	NINA, Planteforsk, NIJOS

	3.3.3.d
	Truede arter (populasjonsovervåking)
	***
	Gruppe 1
	NINA, SABIMA

	3.3.3.e
	Overvåking av fremmede arter
	**
	Gruppe 1
	NINA, SABIMA

	
	Sum (prioritet *** og **)
	
	2500
	2600
	2800
	2800
	


1.6.2 Begrunnelse

Harmonisering av klassifikasjonssystemer med retningslinjer for feltregistreringer prioriteres høyt fordi det er et behov for å samordne ulike systemer som benyttes i dag. Spesielt er det behov for å utarbeide en praktisk og omforent klassifikasjon av hevdstatus, både for å angi relevante skjøtselstiltak på konkrete lokaliteter og for å kunne overvåke tilstandsutviklingen med hensyn til skjøtsel/hevd.

Under kartlegging i 2003 prioriteres supplering av arbeidet innen de nasjonalt verdifulle kulturlandskapene, både økonomisk og i tid. Dette programmet er fullført i sin første fase, og vi kan raskt få oversikt over suppleringsbehov. Disse områdene er videre sentrale med tanke på å målrette virkemiddelbruk, noe som fordrer oppdatert informasjon av høy kvalitet. Det er også viktig å supplere den kommunale kartleggingen utenom de nasjonalt verdifulle områdene, om det viser seg nødvendig (etter evalueringen som er planlagt i DN’s regi). Denne suppleringen bør avvente fullføring av første fase, for å få bedre oversikt over hvilke kommuner som skal prioriteres i forhold til supplerende registreringer.

Innen overvåking prioriteres utvidelse av den ekstensive overvåkingen til utmarksarealer (nasjonalt verdifulle områder, seterregionen, kystlynghei) i tid. Dette skyldes at omdrevsfotograferingen starter opp i 2004 (2. omdrev) og det kreves forarbeid for disse nye områdene. Den intensive overvåkingen anbefales oppstartet i 2005 for å forskyve hovedvekten i overvåking til de to siste årene i planleggingsperioden.

Det er ført opp tre aktiviteter som vi mener bør ha høy prioritet under gruppe 1 Truede arter og naturtyper og Artdatabank. Det er derfor ikke budsjettert med midler til dette.

2.  Stedfestet informasjon om biologisk mangfold i kulturlandskapet – eksisterende prosjekter og programmer.

I dette kapitelet omtales ulike eksisterende arbeid som arbeidsgruppen har lagt til grunn i vurderingen av behovet for å øke innsatsen på kartlegging og overvåking av biologisk mangfold i kultur​landskapet. Kapitlet er strukturert i fire deler. Vi begynner med en kort omtale av grunnleggende metoder og peker på mangler som må adresseres for å forbedre kartlegging og overvåking. Andre del beskrive eksisterende og pågående kartlegging av biologisk mangfold i kulturlandskapet. Tredje del omtaler andre kilder for stedfestede data om biologisk mangfold. Dette er ikke kartlegging av biologisk mangfold i seg selv, men kan egne seg som støtte ved videre kartlegging. Fjerde del beskriver pågående overvåkingsprogrammer. Potensialet og begrensinger ved de ulike kildene for kartlegging og overvåking av biologisk mangfold i kulturlandskapet diskuteres. En oversikt over eksisterende prosjekter og programmer finnes i tabellform i vedlegg 1. 

2.1 Metoder for kartlegging og overvåking av biologisk mangfold i kulturlandskapet

2.1.1 Kartlegging og overvåking

Det biologiske mangfoldet omfatter et så stort antall livsformer, individer og populasjoner at det vil bli altfor omfattende å kartlegge alt liv. Både ved kartlegging og overvåking må vi gjøre et utvalg i hvilke livsformer som skal kartlegges og hvilke metoder som skal benyttes for systematisere kunnskapen. Det biologiske mangfoldet deles ofte inn etter ulike organisasjonsnivåer: fra gener til arter til artssamfunn, naturtyper, økosystemer og landskap. Det finnes ulike metoder for kartlegging og overvåking på hvert nivå. Noen metoder forsøker å kartlegge alle forekomster på et gitt nivå og disse kalles ”census metoder”. Andre metoder tar utgangspunkt i å kartlegge eller overvåke et statistisk representativt utvalg av forekomster for så å ekstrapolere til et større område. Ofte referer man til ”intensiv” og ”ekstensiv” kartlegging og overvåking, hvor ”intensiv” refererer til arbeid på de lavere organisasjonsnivåer (for eksempel arter og naturtyper), mens ”ekstensiv” refererer til høyere organisasjonsnivå (for eksempel landskapsnivået). [Dette må ikke forvirres med begrepene ”ekstensiv jordbruk” – altså lav-input jordbrukssystemer som strekker seg over store arealer (for eksempel utmarksbeite), og ”intensiv jordbruk” dvs. høy-input jordbrukssystemer hvor jorda er påvirket i mye sterkere grad av menneskelig aktivitet i form av jordbearbeiding, gjødsling ol.]

En måte å systematisere kunnskap fra overvåkingsarbeid er å bruke indikatorer og nøkkeltall. Nasjonalt og internasjonalt pågår det utvikling av indikatorer for miljørapportering på en rekke plan og nivåer. Norge deltar i arbeidet med å utvikle indikatorer for biologisk mangfold på landskaps-, habitats-, arts- og genressusnivå. Internasjonalt deltar Norge i dette arbeidet blant annet i Nordisk ministerråd, EU (EEA), UNEP-Europa, FAO, og OECD. Nasjonalt utvikles også miljøindikatorer og miljørapportering på en rekke nivåer og felt der data om biologisk mangfold i kulturlandskapet bør være tilgjengelige: SSB, NILF (budsjettnemda, resultatkontroll jordbruk).

DN har tatt initiativ til et prosjekt vedrørende utvikling og operasjonalisering av nøkkeltallet 1RM3 gjennom identifisering av parametre, utvikling av metoder for datafangst samt kvalitetssikring av nøkkeltallet. Målsettingen med prosjektet er først og fremst å kunne presentere utviklingen i områdene som ble prioritert ved nasjonal registrering av verdifulle kulturlandskap (se seksjon 2.2.1), i ”Rikets miljøtilstand”. Ved metodeutvikling av datafangst skal det bl.a. gjøres vurderinger og sammenligninger med det pågående 3Q-programmet og den utvikling av satellittdata og nøkkeltall som gjøres i prosjektet SatNat (et samarbeid mellom DN og Norsk Romsenter). Prosjektet skal gjennomføres i 2002.

2.1.2 Klassifikasjonssystemer

Det eksisterer flere norske klassifikasjonssystemer som benyttes i forhold til kulturlandskapet: 

· naturtyper som kartlegges i kommuner (DN-håndbok 13, 1999)

· flybildetolking og feltkontroll i overvåking av kulturlandskapet (3Q instrukser)

· nasjonalt system for vegetasjonstyper (Fremstad 1997) 

· truede vegetasjonstyper (Fremstad & Moen 2001)

· kulturmarkstyper (Norderhaug 1999)

· vegetasjonskartlegging i liten målestokk (Larsson & Rekdal 1997)

I dag benyttes i hovedsak to klassifikasjonssystemer ved kartlegging av vegetasjon. Det mest detaljerte systemet finnes i "Vegetasjonstyper i Norge" (Fremstad 1997), som er basert på og videreutviklet fra "Enheter for vegetasjonskartlegging i Norge" (Fremstad & Elven 1987). Dette systemet benyttes ved detaljert kartlegging (målestokk 1:5000 til 1:25000). Det andre systemet, som er beskrevet i Larsson & Rekdal (1997), benyttes ved mindre detaljert kartlegging (målestokk 1:50000). 

I Fremstad finnes det 14 enheter med kulturbetinget engvegetasjon og 5 enheter under kystlynghei. I tillegg finnes 5 enheter med kulturmarksvegetasjon på forstyrret mark. Systemet inkluderer også andre typer som ofte finnes i kulturlandskapet, som kantsamfunn og knauser. Kulturpåvirkning finnes i mange av de andre enhetene, f.eks. i skog, men dette gjenspeiles ikke i systemet. Per i dag foregår det lite detaljert kartlegging, men det som utføres er ofte i områder som er viktige for det biologiske mangfoldet, f.eks. naturreservater og i forbindelse med utarbeiding av skjøtselsplaner i nasjonalt verdifulle kulturlandskap. Det tematiske innholdet i Fremstad (1997) gir verdifull informasjon om det biologiske mangfoldet, og der de finnes gir kartene nyttig informasjon om potensielt viktige kulturmarkstyper.

Larsson & Rekdal (1997) har kun tre kulturmarkstyper: hagemarkskog, dyrka mark og beitevoll. I tillegg benyttes tilleggssymboler som kan gi en pekepinn om kulturpåvirkning, som gjengroing, høy dekning av gras, einer eller finnskjegg. Kartlegging i målestokk 1:50000 etter systemet i Larsson & Rekdal er derfor lite aktuell for klassifisering av biologisk mangfold i kulturlandskapet.

Felles for både Fremstad (1997) og Larsson & Rekdal (1997) er at de i liten grad viser den aktuelle tilstanden i kulturmarkstypene. Dette kan imidlertid rettes på ved bruk av tilleggssymboler som sier noe om hevd, artsrikhet med mer.
Truede vegetasjonstyper (Fremstad & Moen 2001) bygger i stor grad på Fremstad 1997, men innebærer til dels en inndeling av disse i undertyper og utforminger. Videre angis i hvilken grad de er truet og hva som er aktuelle skjøtselstiltak.

I 3Q-instrukser er det laget en testversjon av klassifisering av hevdstatus og ulike typer arealpåvirkninger med tanke på overvåking av arealtilstander over tid. Det bør utredes nærmere hvorvidt dette systemet i en tilpasset form kan brukes i forhold til kartlagte lokaliteter og avledning av relevante skjøtselstiltak.

Videre eksisterer det utenlandske klassifikasjonssystemer som er relevante i forhold til internasjonal rapportering. De mest relevante er EUNIS, som definerer en rekke kulturlandskapstyper (under semi-natural grasslands), og et nordisk system utviklet i prosjektet: ”Markanvändning och vegetation i nordiska odlingslandskap” (Nordisk ministerråd 1999).

De norske klassifikasjonssystemene vektlegger ulike aspekter (naturgrunnlag, hevdformer og –status, sjeldenhet/truethet, praktisk bruksnytte) og EUNIS vektlegger i tillegg metodisk konsistens. Det er viktig å understreke at disse systemene ikke står i noe konflikt- eller konkurranseforhold i forhold til hverandre. De er snarere supplerende og utfyllende i detaljeringsgrad. 

Noen foreløpige forsøk tyder på at det er fullt mulig å harmonisere de ulike systemene innenfor en felles ramme, der man viser hvordan detaljerte enheter i ett system (f.eks. vegetasjonstyper) dekkes av en enhet i et annet system (f.eks. kommunal kartlegging). Videre vil kategorier for hevdstatus/gjengroing kunne supplere de systemer som primært vektlegger naturgrunnlag. En slik harmonisering må inkludere ressurspersoner fra flere fagmiljøer og med ulike ståsteder. Dermed får man sikret at forskjellige nyanser blir med og at man får en bred konsensus og etterfølgende oppslutning om et felles system.

2.2 Eksisterende og pågående kartlegging


2.2.1 Nasjonal registrering av verdifulle kulturlandskap 

Registreringen ble gjennomført fylkesvis i perioden 1991-1994, med et sentral utvalg som ansvarlig (oppnevnt av miljøverndepartementet). Registreringen ga en oversikt over de ca.10-20 mest verdifulle kulturlandskap i fylkene. Basert på de fylkesvise oversiktene ble det utarbeidet en oversikt over de mest verdifulle kulturlandskap i hele landet. Prosjektet hadde en holistisk tilnærming, dvs. at både biologiske/økologiske og kulturhistoriske verdier ble registrert og vektlagt ved utvelgelse. I tillegg ble estetisk verdi, pedagogisk verdi, verdi for friluftsliv m.v. brukt som støttekriterier ved utvelgelsen.

Som en innledning til prosjektet ble fylkene spurt om å gi en statusoversikt for arbeidet med kulturlandskapet i sitt fylke. Svarene avslørte at kunnskapen om kulturlandskapet varierte fra fylke til fylke, og at kunnskapsgrunnlaget for biologisk mangfold knyttet til kulturlandskapet gjennomgående manglet. Prosjektet omfattet derfor feltregistreringer som særlig skulle fange opp biologisk mangfold. Den holistiske tilnærmingen ble imidlertid beholdt, og var avgjørende ved den endelige vurderingen og prioriteringen. Den tverrfaglige ”kulturlandskapsgruppen” i fylkene ble tillagt en sentral og aktiv rolle i dette arbeidet. Resultatet av den nasjonale registreringen var totalt 276 høyt prioriterte kulturlandskapsområder som ble vurdert som særlig verdifulle i fylkene. Av disse ble 112 plukket ut som et representativt, nasjonalt utvalg. Totalt omfatter imidlertid registreringen ca. 2500 undersøkte flater. Registrering omfattet en verdisetting i 3 klasser, og fordi den holistiske tilnærmingen var viktig i prosjektet, kan områder som ikke er blant de høyeste prioriterte likevel ha viktige biologiske kvaliteter.

Prosjektet ble begrenset av de tids- og økonomiske ressurser som ble stilt til rådighet. To feltsesonger med vanligvis bare en registrator er ikke nok for å fange opp kulturlandskapets mange verdier og komplekse kvaliteter, særlig ikke i det ofte ”vanskelig tilgjengelige” norske landskapet. Prosjektet satte imidlertid i gang en bevisstgjøringsprosess og bidro på denne måten til en sterkere fokusering på kulturlandskapets verdier, også det biologiske mangfoldet. Som en oppfølging av prosjektet ble det gjennomført ”forvaltningsprosjekter” i noen av de prioriterte områdene for å gi eksempler på hvordan skjøtsels- og forvaltningsutfordringer i spesielt verdifulle kulturlandskap kan løses. 

De fleste av de mest verdifulle kulturlandskap har stor geografisk utstrekning, med mange ulike kulturmarkstyper. Områder som er særlig verdifulle for biologiske mangfold er i varierende grad nærmere registrert og utbredelsen kartlagt/digitalisert. Dette er det behov for og det er aktuelt i oppfølgingen med forvaltnings- og skjøtselsplaner. 

Naturtypekartleggingen i kommunene (jf. 2.2.2) omfatter også disse registrerte områdene, men det er ukjent (i skrivende stund) om denne vil resultere i en slik nærmere registrering og identifisering av kulturmarkene enn den nasjonale registreringen av verdifulle kulturlandskap. I forholdt til kartlegging av biologisk mangfold vil dette i så fall være et tilleggsbehov. 

DN har i 2002 laget en rapport i samarbeid med Riksantikvaren med oversikt over status, trusler og behov for oppfølgingstiltak i forhold til de høyeste prioriterte verdifulle kulturlandskapene (de 276). Rapporten konkluderer med behov for følgende oppfølgingstiltak:

· Øke kunnskapen om områdenes tilstand/hevd

· Integrere overvåking av de mest verdifulle Nasjonale kulturlandskapene i 3Q

· Revidere den nasjonale listen, supplere registreringen og vurdere behov for å evaluere utvalget i det enkelte fylke (noen fylker har gjort tilleggsregistreringer etter 1994)

· Fortsatt stimulere utarbeidelse av forvaltnings- og skjøtselsplaner

· Øvrige info-tiltak: tilgjengeliggjøre digitale kart, media, scenarier, infomateriell om individuelle områder, støtte til temasenter, tilgjengeliggjøre kunnskap om sårbarhet/tålegrenser

· Arbeide for mer ressurser til planlegging og skjøtsel av områdene.

Rapporten inneholder også forslag til prosjektorganisering (DN, RA, SLF) og budsjett, men har ingen tids- eller finansieringsplan.

DN er gitt i oppdrag av MD å følge opp Nasjonal registrering. Det er imidlertid ikke gitt noen ekstra bevilgning til å følge opp nevnte tiltak, men høsten 2002 er det planlagt å diskutere de forslåtte tiltak med aktuelle instanser, samt kvalitetssikre fylkeslistene, den nasjonale listen og digitaliseringen. 

I forbindelse med evaluering av den kommunale naturtypekartleggingen, vil det også bli gjort en vurdering av i hvor stor grad de mest verdifulle områdene er fanget opp her, og i hvor stor grad kulturmarkene innenfor større områder er nærmere kartlagt. Kartleggingsenhetene i nasjonal registrering er på omtrent samme nivå som naturtypekartleggingen i kommunene (DN 1999), selv om de varierer noe i de 5 ulike regionene som det ble laget system for. Kartleggingsenhetene er imidlertid ikke helt identiske og derfor ikke helt sammenlignbare. 

2.2.2 Kartlegging av naturtyper i kommunene - kulturlandskap

I håndboken for kartlegging av naturtyper i kommunene (DN 1999) er 15 prioriterte naturtyper i kulturlandskapet beskrevet. Disse varierer i detaljeringsgrad fra kystlynghei til store gamle trær og småbiotoper som åkerholmer, steinrøyser og åkerreiner. Videre er mer spesielle typer som erstatningsbiotoper, skrotemark, grotter og gruver inkludert. De tre siste typene ligger delvis i urbane landskap eller omfatter spesielle forekomster og faller derfor for en stor del utenfor arbeidsgruppens arbeidsområde slik det er definert i denne rapporten.

Kommunekartleggingen baserer seg i stor grad på innsamling av eksisterende informasjon, men også feltregistreringer utføres. Nasjonal registrering av verdifulle kulturlandskap er kanskje den viktigste av disse kildene på kulturlandskap, men mye informasjon finnes også i ulike fagrapporter og skjøtselsplaner. Omfanget av nye registreringer varierer fra kommune til kommune, fra ingenting til noen ukers feltarbeid, og må sees i forhold til de snevre ressursene som kommunen har til rådighet. Kommunene er som regel nødt til å foreta en vurdering av hvilke arealer og naturtyper som skal prioriteres. Det er et generelt inntrykk at mange kommuner mener de har liten oversikt over det biologiske mangfoldet i kulturlandskapet og føler et behov for å styrke kunnskapen nettopp der.

I den nasjonale registreringen av verdifulle kulturlandskap lå et holistisk syn på kulturlandskapet til grunn; både natur- og kulturverdier ble vektlagt ved utvelgelse. Registreringen ble gjort på fylkesnivå, med utgangspunkt at de ca. 10 mest verdifulle kulturlandskap skulle identifiseres og noen kommuner har derfor ikke høyt prioriterte kulturlandskapsområder i det hele tatt. Nytten av nasjonal registrering av verdifulle kulturlandskap ved kommunekartleggingen vil derfor variere fra kommune til kommune. Biologisk mangfold er hovedfokus i det kommende programmet for kartlegging og overvåking. Vi må anta at de biologisk viktige lokalitetene i Nasjonal registrering av verdifulle kulturlandskap fanges opp i de kommunale kartleggingsprosjektene, men fordi mange av disse er store og kan innholde en stor mosaikk av ulike kulturmarkstyper vil det antagelig varierer i hvor grad disse er nærmere kartlagt, se 2.2.1. For eksempel har man i Hordaland i ettertid foretatt kartlegging av naturtyper etter DN-håndbok 13 i de høyest prioriterte lokalitetene fra nasjonalt verdifulle kulturlandskap. 
Kommunekartleggingen skal etter planen avsluttes i 2003, men hvor lang tid det vil gå før samtlige av landets kommuner klarer å ferdigstille datasettene er uvisst. Potensielt viktige lokaliteter fra en god del av landets kommuner er derfor ikke tilgjengelige ved oppstart av et nasjonalt program for kartlegging og overvåking av biologisk mangfold. Pr dato har ca. 70 kommuner gjennomført og digitalisert kartleggingen (T. Klokk, pers. med. sept. 2002).

En evaluering og kvalitetssikring av kommunens kartlegging foretas fylkesvis av DN, og starter opp høsten -02. Det forventes at denne vil avspeile behov for tilleggsregistreringer evt. både utenfor og innenfor nasjonalt registrerte verdifulle kulturlandskapsområder.

Den kommunale kartleggingen skal i prinsippet fange opp alle viktige kulturlandskaps​lokaliteter som er kjent og beskrevet, og nye feltregistreringer gjøres, men faglig kompetanse og økonomiske ressurser kan virke inn på resultatet. Det beskjedne omfanget av nye registreringer og den relativt dårlige stedfestede kunnskapen om verdifullt biologiske mangfoldet i kulturlandskapet, tilsier at mange viktige lokaliteter kanskje ikke fanges opp. Det er nødvendig at den fortløpende evalueringen som DN vil gjennomføre, gir en vurdering av dette kommune for kommune før det kan settes inn eventuell supplerende kartlegging her. 

Lokalitetene verdiklassifiseres etter en tredelt skala: A – nasjonal verdi, B – regional verdi og C – lokal verdi. DN-håndbok 13 gir retningslinjer for hvordan lokalitetene skal vurderes, som bygger på skjønnsmessige vurderinger av størrelse og velutviklethet, grad av tekniske inngrep, forekomst av rødlistearter, kontinuitetspreg, og sjeldne utforminger. En gjennomgang av kriterier for verdisetting av arealer er derfor ønskelig (se tiltak 3.1.1).

Verdivurderingene foretas av mange forskjellige personer og det vil derfor kunne være en del variasjon fra kommune til kommune. Kriterier som størrelse gir også rom for ulik behandling. Forekomst av rødlistearter benyttes ofte for å skille ut lokaliteter med nasjonal verdi. Dette kan være noe snevert da mange av rødlisteartene kun har noen få forekomster. Mange gode indikatorarter for viktige kulturlandskap er fortsatt så tallrike at de ikke kvalifiserer til rødlistestatus. De lokaliteter som gis en høy verdivurdering vil likevel være et svært viktig datasett (det beste vi har) som grunnlag for et nasjonalt program for kartlegging og overvåking av biologisk mangfold (med forbehold om de begrensinger som er beskrevet). 

Det samme forholdet gjelder verneområder, dvs. at dersom kulturmarkstyper innenfor verneområder ikke er kartlagt etter naturtypekartleggingen, er det behov for tilleggsregistreringer for å fange opp variasjonen av kulturmarkstyper etter naturtypekartleggingen her. Også dette forventes det at evalueringen vil avspeile. 

I den grad naturtypekartleggingen ikke har fanget opp naturtypene innenfor nasjonalt registrerte områder og verneområder, vil det være et viktig kartleggingsbehov.

DN-håndbok 13 spesifiserer hvordan digitale kart over lokalitetene og de tilhørende egenskaper skal lagres. Ved å følge samme datastruktur og benytte de samme formater sikres muligheter for utveksling av data mellom forskjellige databaser og mellom ulike forvaltningsorganer. Primærdata lagres hos den enkelte kommune. 

2.2.3 Digitalt markslagskart (DMK)

Digitalt markslagskart (DMK) skal dekke alt landsareal (fastmark og ferskvann) fra havnivå opp til tregrensen. Det har en målestokk på 1:5000 og en stedspresisjon på +/- 5-10 m. I 2002 ble det vedtatt å forsere både ferdigstilling og oppdatering av denne kartserien, noe som er fulgt opp med ekstrabevilgninger. Pr. dato (høst 2002) er 70 % av landarealet ferdigstilt digitalt, og innen 2006 skal alt areal være ferdigstilt og oppdatert. Jordbruksarealer er prioritert i det videre arbeidet. 
Digitalt markslagskart er primært et kart over arealressurser, men informasjonsinnholdet har også klar relevans for kartlegging av biologisk mangfold. Kartserien inneholder tre arealkategorier for jordbrukslandskapet: fulldyrka mark, overflatedyrka mark og innmarksbeite (tidligere noe misvisende kalt gjødsla beite – misvisende fordi langt fra alle beitearealene faktisk er gjødslet). Spesielt interessant er arealkategorien innmarksbeite fordi kartserien i praksis stedfester samtlige innmarksbeiter i hevd (på kartleggingstidspunktet) og inneholder digitale grenser for disse. Andre naturtyper i kulturlandskapet framgår ikke av DMK, men inngår sammen med andre arealtyper i grovere kategorier, for eksempel vil slåttemark og kystlynghei oftest inngå i kategorien annen jorddekt fastmark. Nedlagte beitevoller og skogssetere inngår også vanligvis i annen jorddekt fastmark. Hagemarksskog vil normalt inngå i kategorien løvskog. 

I tillegg til å figurere ut beitemarker i hevd er DMK svært nyttig som grunnlagskart under feltregistreringer for å foreta presis stedfesting av naturtyper. For eksempel vil arealtypen annen jorddekt fastmark i praksis ofte figurere ut kystlynghei på øyer der slik hevd forekommer, og skille disse arealene fra skog, bergknauser, osv. som også er figurert ut i DMK. Tilsvarende vil ofte hagemarksskog framstå som distinkte løvskogsarealer omgitt av dyrka mark og barskog, og da kan man helt eller delvis benytte de digitale grensene fra DMK. 

Fra en etablert produksjonslinje som er basert direkte på DMK kan det produseres såkalte Fase 1 Biomangfoldkart (BMK). Dette er et grunnlagskart som kan brukes som støtte for feltregistreringer og for å lage et presist kartmanus for digitalisering av stedfestede forekomster. Fase 1 BMK produseres som kommunale oversiktskart (skala 1:50000) og som enkeltkartblad (1:5000) for feltregistreringer. Oversiktskartet gir et godt bilde av hvor innmarksbeiter finnes konsentrert innen en kommune, noe som er en indikasjon (blant flere) på hvor verdifulle områder kan forventes å forekomme. Disse kartene er aktuelle å bruke som et hjelpemiddel både for å evaluere kartlegging i kommuner og for presis stedfesting under supplerende arbeid i nasjonalt verdifulle kulturlandskaper og i verneområder. 
2.2.4 Verneområder

Naturvernarbeidet i Norge har vært drevet etter en todelt strategi, med tematiske planer for spesielle naturtyper (våtmark, myr, edelløvskog, barskog, sjøfugllokaliteter) og vern av større områder som nasjonalparker og landskapsvernområder.

Det faglige grunnlaget for opprettelse av verneområder etter naturvernloven er vanligvis sammenstilling av eksisterende, kartfestede data om arter og naturtyper og/eller feltregistreringer som er iverksatt på bakgrunn av at det skal lages verneplaner for ulike naturtyper eller områder. I det siste tilfellet innebærer feltregistreringene ofte mer målrettede søk etter lokaliteter som kan være aktuelle for vern. For de aller fleste verneområdene finnes derfor kunnskap om biologisk mangfold (og også brukerinteresser) både i undersøkelser som ikke er gjennomført i forbindelse med at området utredes for vern og undersøkelser i forbindelse med konkret utredningsarbeid. Ved gjennomføring av feltregistreringer publiseres materialet normalt i egne rapporter som sammen med sammenstillinger av eksisterende data eller referanser til disse følger vernesaken fram til endelig vedtak.

Eksisterende data og egne feltregistreringer dekker normalt ulike nivå av biologisk mangfold i et verneområde, dvs. det er verneformålet som er avgjørende for hva som er registrert. For eksempel har registreringer av verneverdige barskogområder omfattet ulike skogstyper, men ikke ornitologiske registreringer, og verneplan for sjøfugl omfatter sjøfugl men ikke noe om for eksempel hekkeområdenes vegetasjonskarakter, verneplan for myr innholder registreringer av vegetasjonen, og følger i stor grad klassifiseringen til Fremstad (1997), mens verneplan for våtmark i stor grad er fokusert på fugl, og derfor har lite registrert på vegetasjonstyper. Slike registreringer viser i liten grad hvordan arealene har vært brukt og derfor om verneverdiene er avhengige av fortsatt skjøtsel for å bli opprettholdt.

I større og mindre grad er kunnskapsgrunnlaget om artsgrupper som ikke inngår direkte i verneformålet supplert i forbindelse med forvaltningen av området, f.eks. ved undersøkelser i regi av fylkesmannen. I den forbindelse avdekkes av og til viktige kulturlandskapskvaliteter i verneområder hvor verneformålet er et annet, f.eks. i edelløvskogslokaliteter og barskogslokaliteter. Et aktuelt eksempel er oppdagelsen av en artsrik beitevoll bl.a. med den rødlistede kulturmarksarten svartkurle i et barskogsreservat i Oppland (Bratli 1999).

Per i dag finnes det ikke ett system som samler alle kjente opplysninger om biologisk mangfold og andre verneverdier i verneområdene. Noe data finnes i Naturbase. En del av dette er gjort lett tilgjengelig gjennom de fylkesvise bidragene til Miljøstatus i Norge. For øvrig finnes data i fagrapporter og arkivmateriale hos Fylkesmennene og i DN.

Vi vet imidlertid at mange verneområder, både nasjonalparker, landskapsvernområder og naturreservat har kulturlandskapskvaliteter, for eksempel seterområder m.v., som er truet av bla gjengroing. I en undersøkelse hos fylkesmannen av verneområder kom det fram at ca. en femtedel av verneområdene er truet, eller trenger aktive tiltak dersom verneverdiene skal opprettholdes (DN-rapport 1996-1). Det antas at tallet er høyere. Edelløvskog og våtmark er de naturtypene som kom fram å være mest utsatt, og i begge er gjengroing som følge av opphør av tradisjonell drift framtredende (DN 1996).

Den kommunale naturtypekartleggingen omfatter verneområder, og eksisterende kunnskap om disse er gitt kommunen i startpakken for registreringen. Evalueringen av kommunekartleggingen vil vise om kulturmarkstyper jf. naturtypekartleggingen er nærmere kartlagt. Om dette ikke er gjort vil det være en viktig oppgave.
2.2.5 Vegetasjonskart

En oversikt over vegetasjonskartlagte områder i Norge finnes i Balle (2000). Totalt er ca 90000 km2 kartlagt, men av dette er kun snaut 8000 km2 i målestokk større enn 1:50000. I målestokkområdet mellom 1:50000 og 1:100000 er ca 30000 km2 kartlagt, mens det resterende er i enda mindre målestokker og ofte basert på tolking av satellittbilder, noe som gir en dårligere kvalitet både med hensyn til tematisk og geografisk innhold. 

Det meste av vegetasjonskartleggingen som foretas i dag foregår i målestokk 1:50000 etter systemet i Larsson & Rekdal (1997). Disse kartene gir kun en grov indikasjon på hvor kulturmarksvegetasjon finnes i landskapet, og det tematiske innholdet er for dårlig til bruk ved kartlegging av biologisk viktige kulturmarkstyper (se 2.1.2). I rapportene som følger vegetasjonskartene er biologiske mangfold omtalt i nokså generelle vendinger. Vegetasjonskart i målestokk 1:50000 etter systemet i Larsson & Rekdal er derfor lite aktuell som kilde for biologisk mangfold i kulturlandskapet.

2.3 Andre kilder for stedfestede data om biologisk mangfold

Dette er data som har alt fra svært god kvalitet til dårlig kvalitet (lav nøyaktighet) når det gjelder systematikk og stedfesting. Kilder/data med lav nøyaktighet med hensyn til biologisk mangfold kan likevel være viktige som grunnlag for å få til kostnadseffektive tiltak for å stedfeste og digitalisere informasjon om biologisk mangfold. 

Arbeidsgruppen kjenner lite til hvor mye av og i hvor stor grad slik informasjon som angår kulturlandskapet har vært benyttet av de forskjellige kommuner i forbindelse med kartlegging av naturtyper i kommunene.

2.3.1 Stedfestet artsinformasjon i de naturhistoriske samlingene m.m.

Det foreligger store mengder av stedfestede artsfunn ved de naturhistoriske universitetssamlingene (i Oslo, Bergen, Trondheim og Tromsø), men også ved andre museer, samt ved forskningsinstitusjoner og i private samlinger. Det pågår for tiden et omfattende arbeid med å digitalisere alle artsfunnene ved de naturhistoriske samlingene, noe som gjør dem praktisk tilgjengelige. Til sammen inneholder universitetssamlingene flere millioner enkeltfunn, men det er bare en delmengde som er interessante i forhold til kulturlandskapet. 

Det vil være interessant:

· å sortere ut og fastslå lokalitetsforekomster og utbredelse til de rødlistede artene som er knyttet til kulturlandskapet (omfattes av gruppe 1). 

· å fastslå status og følge noen utvalgte ”vanlige” plantearter som er knyttet til kulturlandskapet/tradisjonelle kulturmarkstyper (som vi har mistanke om er i tilbakegang, eks. bakkesøte, grisøre, øyentrøst)

Den nasjonale rødlisten omfatter i dag 563 arter som er knyttet til kulturlandskapet. For de fleste av disse artene er det også angitt hva slags trusler disse artene er utsatt for. Informasjonen i rødlisten er beheftet med usikkerheter, men representerer likevel en samlet kunnskap om truet artsmangfold i kultur​landskapet.

Det vil være interessant å gjøre en registerkobling mellom den nasjonale rødlisten og de naturhistoriske samlingene for å få fram lokaliteter for truede arter i kulturlandskapet, for eksempel innenfor de nasjonalt verdifulle kulturlandskapene. En slik kobling bør videre sortere ut informasjon med ulik grad av kvalitet/relevans - typisk vil nye funn med presis stedfesting være langt viktigere enn grove angivelser 100 år tilbake i tid. Et slikt tiltak bør samordnes med arbeidsgruppen Truede arter og naturtyper. Det kan være aktuelt å starte med de mest truede arter (dvs. ikke alle på rødlisten).

Mange av de rødlistede artene har få forekomster i Norge. Dette gir visse begrensninger på mulighetene til å bruke rødlistede arter som indikatorer for å identifisere verdifulle kulturmark fordi mange av disse ikke inneholder rødlistearter. For å bøte på dette bør det utarbeides regionale oversikter over gode indikatorarter for biologisk verdifulle kulturlandskap, for eksempel på karplanter og beitemarkssopp.

For å fange opp endringer i kulturlandskapet vil status til mer ”vanlige” arter som antas være i tilbakegang være et aktuelt tiltak.

Også status til et utvalg ”fremmede” eller uønskede aggressive arter er aktuelt å følge i kulturlandskapet, - dette hører til Gruppe 1.

2.3.2 Stedfestet artsinformasjon fra spesialundersøkelser 

Dette er stedfestet informasjon fra forskningsprosjekter, konsekvensutredninger, skjøtselsplaner, og ulike prosjekter med god dybdekunnskap. I vedlegg 2 gis en oversikt over noen aktuelle prosjekter.

Det krever ofte mye tid å finne fram til slike informasjonskilder. Det hadde vært en fordel om informasjon om arealer som inngår i forskningsprosjekter ble kartfestet, med egenskapsdata om tema for forskningen. Dette ville være til nytte både for å koordinere ulike forskningsaktiviteter og for andre som søker informasjon om eksisterende kunnskap om et område, for eksempel kommunene. Dette er imidlertid noe som bør vurderes av andre (for eksempel Norges forskningsråd) og diskuteres ikke videre her.

2.3.3 Stedfestet informasjon som innhentes i forbindelse med søknader om tilskudd i landbruket

Dette er en drøfting av tilgjengelighet til stedfestet informasjon fra aktuelle tilskuddsordninger i landbruket. 

1. Spesielle miljøtiltak (STILK, IMT og MOMLE) og områdetiltak
Tilskudd til spesielle tiltak i landbrukets kulturlandskap (STILK) kan gis til skjøtsel, istandsetting og vedlikehold på landbruksforetak. Følgende tiltak er særlig relevante for biologisk mangfold: 

· tiltak for å bevare og fremme biologisk mangfold og for å holde gammel kulturmark i hevd

· planlegging av fellestiltak der det kan gis støtte til kartlegging knyttet til konkrete tiltak 

Investeringsstøtte til miljøtiltak (IMT) og Tilskudd til miljøretta omlegging i erosjonutsatte områder (MOMLE) har primært som formål å redusere erosjon og avrenning fra dyrka mark. Etablering og vedlikehold av fangdammer og våtmarker og tilrettelegging for å ivareta beitemark kan ha betydning for å fremme og bevare biologiske mangfold.

Ved søknader om tilskudd stilles det krav om at tiltakene/arealene er merket av på papirkart som legges ved søknaden. For de aller fleste søknader vil fylkesmannens landbruksavdelinger trolig kunne stedfeste arealer der det er gitt støtte til skjøtsel o a, men kvaliteten på informasjonen vil for de fleste områder være begrenset mht biologisk mangfold. Søknadene om tilskudd inneholder derfor ikke nødvendigvis stedfestet informasjon som er direkte nyttbart til kartlegging av biologisk mangfold i kulturlandskapet. 

Datasystemene for spesielle miljøtiltak (STILK, IMT, MOMLE) inneholder ikke mulighet for stedfesting elektronisk utover gårds- og bruksnr. Fylkesmannens landbruksavdelinger (FMLA) kan merke av kartkoordinater manuelt i åpne felt i STILK-systemet. Vi vet ikke om noen FMLA gjør dette. 

Det kan gjøres en enkel spørrerunde til fylkesmennene for å undersøke hvor mye ressurser som kreves for å få til en samlet oversikt over arealer der det er inngått skjøtselsavtaler. De aktuelle søknadene må i så fall gjennomgås manuelt av fylkesmannen eller kommunene. Det kan vurderes om dette er et hensiktsmessig tiltak som grunnlag for å supplere kartleggingen i kommunene (se tiltak 3.2.1). 

Det er gjennomført noe kartlegging med bruk av tilskuddsmidler knyttet til konkrete søknader til Spesielle miljøtiltak (STILK) og Områdetiltak. Rapportene finnes hos fylkesmannen og evt. hos kartlegger som kan være ulike institusjoner, men også enkeltpersoner. Vi vet i lite om kvaliteten på kartleggingen, om det har resultert i digitaliserte data og om kommunene har fått informasjon om slike rapporter til kommunekartleggingen. 

2. Miljøplan på gårdsbruk (landbruksforetak)

Miljøplan for det enkelte landbruksforetak innføres fra og med 2003 og er et krav for alle som søker produksjonstilskudd. Miljøplan er også et krav for foretak som ønsker å ha et godkjent kvalitetssystem KSL. I miljøplan inngår det et krav om kartlegging av miljøverdier og arealer med spesielle utfordringer. Ved innføringen av miljøplan settes det også i gang et informasjons- og veiledningsprosjekt. Veiledningsprosjektet skal bidra til økt bevissthet om miljøverdier og –utfordringer på brukene.

Kartlegging av spesielt viktige områder for biologisk mangfold er viktig for å få mer kunnskap i landbruksnæringen, blant veiledere og i forvaltningen. Bønder vil kunne ha tilgang til gårdskart gjennom geo-vekstsamarbeidet. Informasjon om kjente viktige områder for biologisk mangfold kan da legges inn som en del av miljøinformasjonen til den enkelte bonde. Dette forutsette at viktige områder for biologisk mangfold er stedfestet med høy geografisk presisjon. Aktuelt tiltak vil være å produsere slik informasjon/kart, i første omgang for et utvalg av kommuner. 

Stedfestet informasjon fra bonden til forvaltningen, vil bli mer begrenset siden miljøplan skal ligge på foretaket. Det er først ved søknader om tilskudd at dette kartet sendes inn.

3. Stedfestede data fra andre aktuelle tilskuddsordninger: Tilskudd til seterdrift, tilskudd til dyr på utmarksbeite, organisert beitebruk og produksjonstilskudd 
Dette er tilskuddsordninger som ikke gir stedfestet informasjon om biologisk mangfold, men som kan gi grunnlag for å prioritere områder for nærmere kartlegging. Stedfestingen er til nå lagt til hovednummeret (gårds- og bruksnr). Stedfestingen kan bli knyttet til det enkelte areal dersom det lages nye IT-systemer. 
2.3.4 Genressurser, domestiserte arter
De naturlige økosystemene er basert på genetisk diversitet mellom og innen arter. Det skjer en langsom og kontinuerlig endring i sammensetning av genmaterialet og tilpasning i den naturlige evolusjonsprosessen. Det genetiske mangfoldet innen artene er en forutsetning for at artene har utviklet og tilpasset seg ulike vekstbetingelser ettersom artene er spredt til nye vokseområder. Det er også en forutsetning for videre tilpasning til f eks endringer i klima og vekstforhold. Genetisk variasjon kan også sies å være artenes livsforsikring.

Selv om mange arter også finnes andre steder i verden, kan norsk plantemateriale skille seg mye genetisk fra andre bestander fordi vi ut ifra klima og beliggenhet befinner oss i utkanten av utbredelsesområdet og i tillegg har stor variasjon i vekstforhold. 

Det genetiske mangfoldet er en særdeles viktig ressurs som må bevares. Reduksjon og ødeleggelse av naturlige vokseområder er den viktigste enkeltårsaken til at den genetiske variasjonen reduseres. Det er derfor viktig å få oversikt over det plantegenetiske materialet, sikre overvåking av verdifullt genmateriale som bevares in situ, dvs på sitt opprinnelige eller naturlige voksested, slik at den evolusjonære dynamikken opprettholdes.
Under Norsk genressursråd er det igangsatt genressursutvalg for husdyr, kulturplanter og skogstrær. Genressursutvalgene har ansvaret for bevaringstiltak, prosjekter og sekretariatsoppgaver. Innen kulturplanter har en relativt god oversikt over de genetiske ressursene innen korn, poteter, erter og bønner i Norge. Bevaringsarbeidet skjer både nasjonalt og i samarbeid med Nordisk genbank og omfatter tiltak både in situ
 og ex-situ
. Plantegenetiske ressurser bevares gjennom Nordisk genbanks frøsamlinger, i klon-arkiv og i plantesamlinger knyttet til lokale museer med mer. 

I 2002 er det startet et forprosjekt om ”Inventering av biologisk mangfold i nyttevekstene”. Prosjektet er en start på arbeidet med å skaffe en oversikt over plantegenetiske ressurser i kulturvekstene i Norge. Forprosjektet omfatter gras- og engvekster, stauder, moreller, jordbær og bjørnebær.

Forprosjektet vil omfatte:

1. Plan for langsiktig inventering: Utredning av hvordan et langsiktig arbeid med kartlegging og bevaringstiltak i disse kulturvekstene skal gjennomføres.

2. Delprosjekter for ulike vekster: Prosjektene skal 1. Skaffe oversikt over genressurser av de ulike vekstene i utvalgte områder og 2. gi erfaring med ulike inventeringsmetoder, 3. vurdere status for genmaterialet med hensyn til truethet og 4. gi anbefalinger om tiltak.
2.4 Pågående overvåking

2.4.1 Tilstandsovervåking og resultatkontroll i jordbrukets kulturlandskap (3Q)

3Q-programmet er et nasjonalt program for overvåking av jordbrukets kulturlandskap. De fire hovedtema for programmet er arealstruktur, biologisk mangfold, kulturminner og –miljøer, og tilgjengelighet. Programmet benytter et utvalg på ca. 1475 flater à 1 x 1 km. Flatene er en del av et landsdekkende systematisk nett av overvåkingsflater, med 3 km mellom flater. Flatene som faller på skog registreres i landskogstakseringen, mens alle flater som faller på jordbruk (som definert i Økonomisk Kartverk) overvåkes i 3Q. 

Flatene blir kartlagt basert på tolking av flybilder (sanne farger; skala 1:12500) og kartene brukes til å beregne en rekke ulike mål for å kvantifisere ulike aspekter ved landskapet (for eksempel antall og fordeling av ulike arealtyper; forekomst av spesielle enkeltforekomster som trær, gårdsdammer, åkerholmer osv.; forekomst av lineære elementer som åkerkantvegetasjon, steingjerder, bekker og grøfter; landskapets diversitet i form av fordelingen av areal mellom arealtyper osv.). Feltarbeid utføres på 10% av 3Q-flatene for å kontrollere nøyaktigheten av flybildetolkingen. Rundt 20% av flateutvalget fotograferes hvert år, slik at hele utvalget blir dekket over en femårsperiode. Registreringene begynte i 1998. Endringer skal kvantifiseres gjennom analyse av nye kart over de samme flatene.

En viktig begrensning med 3Q-programmet i forhold til nasjonal overvåking av biologisk mangfold i kulturlandskapet er at programmet fokuserer på dagens aktive jordbruk og det er flere typer kulturlandskap som ikke fanges opp av programmet. Dette gjelder først og fremst utmarksarealer som omfatter for eksempel kystlynghei, hagemarker og beitet skog, fjellbeite og seterlandskap og gamle, nedlagt jordbruksarealer. Ofte er det akkurat disse områdene som er det viktigste for biologisk mangfold. Slike områder skal i vesentlig grad omfattes av naturtypene i kommunekartleggingen, men det finnes i dag ingen overvåking av slike arealer. En utvidelse av 3Q til også å omfatte utmarksarealer og andre kulturlandskapstyper er høyst aktuelt og påkrevet (se tiltak 3.2.1).

3Q er et ekstensiv overvåkingsprogram som skal gi informasjon om hvordan dagens jordbruksdrift påvirker landskapet. Informasjonen skal kunne brukes til å kontrollere at tilskuddsordninger har ønsket effekt på landskapsutviklingen. Bruk av flybilder er en kostnadseffektiv måte å samle informasjon fra flater som er spredt over hele landet, men har selvsagt begrensninger for registrering av biologisk mangfold. Grove endringer i landskapet og arealtyper registreres, men ikke habitattype eller –kvalitet. For dette er det nødvendig med feltarbeid. Derfor anbefales det at intensiv overvåking kobles til den ekstensive overvåkingen i 3Q (se tiltak 3.3.2). 

Med støtte av Norges forskningsråd har flere forskningsprosjekter vært tilknyttet 3Q med mål om å etablere sammenhenger mellom ekstensiv overvåking og faktisk biologisk mangfold i form av arter. Prosjektene har inkludert registrering av pollinerende insekter (dagsommerfugler og humler), karplanter og fugler på et utvalg av 3Q-flater. Disse artsgruppene ble valgt fordi de er grupper med kjent biologi som inkludere noen arter med indikator verdi, og som er foreslått som interessante grupper å inkludere i internasjonal rapportering av nøkkeltall (OECD). Forskningsprosjektene påviste interessante sammenhenger mellom artsdataene og landskapsdata, men vi har fortsatt for lite kunnskap på dette området. For å forstå sammenhengene mellom landskapsendringer og endringer i det biologiske mangfold på lavere organisasjonsnivåer (naturtyper/arter) trenger vi både ekstensiv og intensiv overvåking på de samme områdene. Fra forskningsarbeidet har vi bygget opp erfaringer med registreringsmetoder som kan være aktuelt i overvåking av disse artsgruppene.
2.4.2 Overvåking av lavbeiter for tamrein i Finnmark

Programmet for overvåking av lavbeiter skal skaffe kunnskap om status for- og utvikling av lavbeiteområdene i Finnmark og legge grunnlag for framtidig forvaltning av lavbeitene. Overvåkningen skjer gjennom satellitt- (NORUT) og bakkeregistreringer (NINA). Prosjektet ble startet opp sommeren 1998 og har hatt ett omdrev. Det tas sikte på å gjennomføre repetisjoner ca. hvert fjerde år. NINA og NORUT informasjonsteknologi gjennomfører overvåkningen på oppdrag fra Reindriftsforvaltningen.

2.4.3 Overvåking av utvalgte arter i kulturlandskapet

Det finnes noe eksisterende overvåking av enkeltarter knyttet til kulturlandskapet, som for eksempel åkerrikse og mnemosynesommerfugl – se rapport fra Gruppe 1 for nærmere omtale. 

3.  Forslag til tiltak og arbeidsgruppens prioriteringer 

I dette kapitlet beskriver arbeidsgruppen behovet for økt innsats på kartlegging og overvåking og aktuelle tiltak. Vi gir en vurdering av hvilke tiltak som bør prioriteres i løpet av 2003-2006 med særlig vekt på 2003. Tiltakene som foreslås gjelder i hovedsak utvidelser av eksisterende programmer og igangsetting av tiltak som er foreslått tidligere, jf DN-97 og -98. Tiltakene er gruppert etter: metodeutviklingstiltak som er felles for kartlegging og overvåking av biologisk mangfold, tiltak for å øke og forbedre kartlegging, og tiltak som vil forbedre overvåking av biologisk mangfold.

Som påpekt i innledningen har endringene som skjer i kulturlandskapet stor effekt på det biologiske mangfoldet. Dette gjelder både utbredelsen til ulike natur- eller kulturmarkstyper, artssammensetningen i disse og kunnskap om tidligere og dagens driftsformer. Stedfestet kunnskap er nødvendig for å få et bedre grunnlag for å forvalte verdifulle arealer.

Vi vet at effektene og konsekvensene av de store endringene som nå skjer i landskapet er store på det biologiske mangfoldet. Vi har imidlertid for liten kunnskap om alle viktige sammenhenger her og den dokumenterte kunnskapen er svært mangelfull og svært varierende på de ulike nivå av biologisk mangfold (landskap, økosystem, art- og gennivå). 

Arbeidsgruppen er derfor enig om at hovedsatsingen på kort sikt bør fokusere på kartlegging av spesielt verdifulle områder. Det er viktig at kartleggingen resulterer i digitale kart som er lett tilgjengelig. Samtidig mener gruppen at det er viktig å begynne på arbeidet for å utvide eksisterende overvåkingsprogrammer. 

3.1 Metodeutviklingstiltak relevant for både kartlegging og overvåking av biologisk mangfold

I denne seksjonen beskrives tiltak for å forbedre og tilgjengeliggjøre metoder som kan brukes både i kartlegging og overvåking i kulturlandskapet.

Når det gjelder tiltak 3.1.1 er medlemmene i arbeidsgruppen enige om at standardiserte metoder er ønskelige, men det er uenighet om prioriteringen av dette tiltaket i 2003. Flertallet i gruppen mener at tiltaket bør gjennomføres, og at denne metodeutviklingen bør prioriteres høyt for å sikre kvalitet og sammenlignbarhet i fremtidige kartlegging og overvåking. Arbeidsgruppens representant fra DN prioriterer harmonisering av klassifikasjonssystemer i tiltak 3.1.1 høyt, men ikke standardisering av feltmetoder. Representanten mener at midler heller bør brukes til gjennomføring av det eksisterende kartleggingsprogrammet (med eksisterende metoder) slik at tiltak 3.1.1 bør få lavere prioritet.

3.1.1 TILTAK: Harmonisere og standardisere habitatsklassifisering og retningslinjer for feltregistrering i kulturlandskapet

Dette tiltaket har som mål å a) etablere felles retningslinjer for feltregistrering og habitatklassifisering for kartlegging og overvåking i jordbrukets kulturlandskap, og b) å spre denne metodikken til flest mulig som arbeider med slik kartlegging og overvåking. 

Mangfoldet av klassifikasjonssystemer for klassifisering av naturtyper/kulturmarkstyper gir en stor utfordring i koordinering av informasjon fra ulike kilder (se seksjon 2.1.2). Det er derfor et behov for harmonisering slik at resultater kan ”oversettes” imellom de ulike systemene. I tillegg, som påpekt i Daverdin et al. 1995 er det ”viktig å få et operasjonelt klassifiseringssystem som er mer ’fin-masket’ og som avspeiler driftsformer” i kulturlandskapet. Selv etter publikasjonen av Fremstad 1997 er dette behovet fortsatt tilstede. Arbeidet med oversikten over truede vegetasjonstyper (Fremstad & Moen 2001) viste også at det er behov for bedre kunnskap om kulturlandskapets vegetasjonstyper. Siden det er begrensede muligheter for å endre eksisterende systemer er det først og fremst behov for å supplere eksisterende klassifikasjonssystemer og å utvikle praktiske retningslinjer som bygger på eksisterende systemer, men som også inkluderer kriterier om hevd/tilstand som er svært viktig i kulturlandskaps​sammenheng.

Det presiseres at dette tiltaket er ikke ment å erstatte metoden som brukes i kommunenes pågående kartlegging av naturtyper. Denne kartleggingen må fullføres som planlagt. Et harmonisert system er ment å gi et felles redskap for framtidig kartlegging og overvåking i kulturlandskapet, som for eksempel for kartlegging i forbindelse med skjøtselsplaner, for feltregistrering i 3Q (se tiltak 3.3.2.a), for feltregistrering i overvåking av andre kulturmarkstyper (se tiltak 3.3.1), i forskningsprosjekter, studentoppgaver osv. Det vil også kunne brukes til å supplere den kommunale kartleggingen i framtid hvis ønskelig (se tiltak 3.2.1). 

Arbeidet innebærer å harmonisere arealklassifiseringen i de tre systemene Kartlegging av naturtyper, verdisetting av biologisk mangfold (DN 1999), Truede vegetasjonstyper i Norge (Fremstad & Moen 2001) og Feltkontroll i 3Q samt å lage en kobling til internasjonal habitatklassifisering (EUNIS). I tillegg til klassifikasjonssystemet skal det lages omforente retningslinjer for kartlegging av kulturmarkstyper, som inkluderer standardiserte parametere for å beskrive hevd/tilstand (som beite, slått, gjengroing, nitrogenpåvirkning) og som definerer objektive kriterier for verdiklassifisering av områder.

Tiltaket skal både resultere i et integrert system og entydige kriterier som er lett å anvende i felt. Arbeidet vil være en ekspertgruppe-aktivitet som bør involvere personer fra ulike fagmiljøer (for eksempel Vitenskapsmuseet i Trondheim, DN, NIJOS, Planteforsk). Det bør lages en testversjon våren 2003 som prøves ut i 2003 og 2004. Våren 2005 skal det foreligger en versjon som er prøvd ut i alle landsdeler.

Arbeidet med å spre metodikken til flest mulig som arbeider med kartlegging og overvåking av kulturlandskapet skjer først og fremst gjennom å arrangere en serie med seminarer: våren 2003, sommeren 2003 (feltseminar), våren 2004 og sommeren 2004. På disse seminarene presenteres og diskuteres gjeldende versjon av metodikken, og det legges opp til en prosess som skal sikre bred enighet og oppslutning om sluttresultatet.

3.1.2 TILTAK: Lage tolkingsnøkler for identifisering av naturtyper fra infrarøde flybilder 

For de ekstensive jordbruksarealene som er mest interessante i forhold til biologisk mangfold, er det per i dag ikke utviklet landsdekkende og effektive kartleggings- og overvåkings​metoder. I Sverige har en imidlertid arbeidet lenge med dette og der er det etablert en overvåking av kulturlandskapet basert på bruk av IR-bilder (Ihse 1996, 2000). Valget av IR-bilder er basert på resultater av metodestudier på flybilder som stadfester at IR-bilder er å foretrekke fremfor svart-hvit bilder eller fargebilder ved kartlegging og overvåking av vegetasjon (Cousins & Ihse 1998, Ihse 1993, Ihse m.fl. 1993). Det som gjør IR-bildene bedre egnet i denne sammenheng er bl.a. deres gode evne til å skille mellom ulike fuktighetsforhold, biomasse​tettheter, barmark fra vegetert mark samt gras- og løvvekster fra lyng- og barvekster. 

IR-bilder er brukt også i Norge i enkelte kartleggingsprosjekter, og i tillegg prøvd ut i kulturlandskapsprosjekter bl.a. for identifisering av verdifulle biotoper og deres hevdtilstand. I prosjekt "Levande stølar og kulturlandskap" (Norderhaug & Sickel 2002) ble det for eksempel utnyttet infrarøde bilder (IR-bilder, målestokk 1:20 000) for kartlegging av ulike kulturmarker i seterregionen, deres hevdtilstand og biologiske mangfold. IR-bildene viste seg å være kostnadseffektive i denne sammenheng. Man kunne med stor nøyaktighet på flybildene identifisere potensielt gode beitemarker med ulikt restaureringsbehov samt artsrike restbiotoper (”nøkkelbiotoper”) i et ellers gjengrodd, uoversiktlig og artsfattig fjell-landskap. I prosjektet ble det utviklet en tolkningsmetodikk som synes å fungere bra for seterregionen i Hemsedal og Valdres (Sickel m.fl. i trykk). Også i andre norske landskapstyper (Telemark, Helgelandskysten, Vestlandet) har bruk av IR-bilder vist seg å være kostnadseffektive og hensiktsmessige for kartlegging av ulike kulturmarkstyper, deres hevdtilstand og biologiske mangfold (Sickel 1997, Norderhaug et al. 2000, Hatten et al. 2001, Austad et al. 2001).

Arbeidsgruppen vurderer det derfor som ønskelig å teste overførbarheten av eksisterende forskningsresultater til andre deler av landet og anbefaler at det utvikles mer allmenngyldige tolkningsnøkler for identifisering av naturtyper fra IR-bilder. I denne sammenheng understrekes det at arbeidet så langt klart viser at det ved utvikling av tolkingsnøkler for flybildetolking av kulturlandskap er meget viktig å ha god kunnskap ikke bare om flybildetolking, men også om kulturlandskapet. Når tolkingsnøklene er utviklet kan de imidlertid brukes også av personer med mindre spesialkunnskap om kulturlandskapet.

3.1.3 TILTAK: Tilgjengeliggjøre regionale lister av indikatorarter som kan brukes i kartlegging og overvåking av kulturlandskap.

Ulike indikatorarter kan være både til direkte og supplerende hjelp for kartlegging og overvåking av biologisk mangfold i kulturlandskapet.. 

Karplanter er sannsynligvis enklest å bruke som indikatorarter. De er vanligvis lette å registrere og kan supplere kartleggings- og overvåkingsarbeid ved at de karakteriserer ulike biotoper eller truete seminaturlige vegetasjonstyper, som en ønsker å gjenkjenne, registrere og overvåke. Dette forutsetter imidlertid at det utarbeides regional informasjon om egnete indikatorarter både fordi plantearters indikatorverdi kan variere fra region til region, og fordi forekomsten og utformingen av ulike biotoper som en ønsker å identifisere varierer med klima og naturforhold. (Slik informasjon vil være til nytte også i andre sammenhenger som for eksempel miljøplanarbeidet.) Noen karplantearter kan også brukes som ”direkte” overvåkingsobjekter fordi de selv er truet eller fordi de karakteriserer kulturlandskapstyper som en ønsker å opprettholde. Indikatorarter som kan gi informasjon om hevdtilstanden i kulturlandskapsbiotoper eller truete kulturbetingete naturtyper bør også utredes.

Ved gjennomføringen av nasjonal registrering av verdifulle kulturlandskap (kap. 2.2.1) ble det utarbeidet regional informasjon som hjelp til feltregistratorene (Elven & Norderhaug 1992, Kielland-Lund 1992, Kielland-Lund et al. 1993, Moen et al. 1993. Skogen 1992). Informasjonsheftene som ble utarbeidet innholder opplysninger om arter og artsforekomst som kan nyttiggjøres ved identifisering av egnete indikatorarter. Også i ”Skjøtselsboka for kulturlandskap og gamle norske kulturmarker” (Norderhaug et al. 1999) finnes det en tabell med opplysninger om karplanter og deres forekomst, som kan brukes i en slik sammenheng.

Målet med dette tiltaket er derfor:

- å gjennomgå og tilgjengeliggjøre regionale lister over karplantearter med indikatorverdi for ulike naturtyper i kulturlandskapet.

3.2 Tiltak for å øke og forbedre kartlegging av biologisk mangfold i kulturlandskapet

3.2.1 TILTAK: Supplere den kommunale kartleggingen i kulturlandskapet

Erfaringer tyder på at det kan være stor variasjon mellom kommunene i kvaliteten på kartleggingen og verdiklassifiseringen av kulturmarkstyper.

Dette tiltaket har som mål å supplere den kommunale kartleggingen av naturtyper. Omfanget av suppleringen er avhengig av resultat fra evalueringen (som gjennomføres av DN, start høst 2002). Vi mener suppleringen bør gjennomføres av kommunene. Informasjonstiltak knyttet til arbeidet med metodeutviklingen og harmonisering/videreutvikling av klassifikasjonssystemer som foreslått i tiltak 3.1.1 er et ledd i dette. 

I forbindelse med naturtypekartleggingen er det satt i gang et pilotprosjekt i to kommuner i Trøndelag ved UNIT, for å sjekke om naturtypekartleggingen i kommunene fanger opp de truete vegetasjonstypene. I den grad det skulle vise seg at naturtypekartleggingen ikke fanger opp de mest truete vegetasjonstypene (det gjelder alle kommuner), vil det være et behov for å få kartlagt dem.

Vi vet ikke i hvilken grad fylkesmannen tar med områder som skjøttes med tilskudd fra spesielle miljøtiltak og områdetiltak i den informasjonen som tilrettelegges for kommunene i forbindelse med kommunekartleggingen. Slike områder kan være interessante for supplerende kartlegging dersom de ikke har blitt fanget opp ved kommunekartleggingen.

Digitalisering av tilskuddsdata med nøyaktig kartfesting er ikke aktuelt siden dagens datasystemer for tilskudd skal legges om. En evt. digitalisering av gamle/nye data må derfor skje gjennom kommunenes/fylkets kartlegging av biologisk mangfold og ikke ved dataløsning mellom datasystemene for tilskudd og GIS. (Det er mulig noen fylker har prøvd seg på en kobling mellom STILK og kartdata, men det kan ikke gjennomføres i hele landet pga den planlagte omleggingen av dataforvaltningen for tilskudd.

Delmål for dette tiltaket er:

a) å sikre at verdifulle kulturmarker slik de er klassifisert i naturtypekartleggingen er kartlagt på en tilfredstillende måte, dvs. at kommunene er noenlunde likt undersøkt, at forekomstene er presist stedfestet, og at verdivurderingen er kvalitetssikret. Når DN’s løpende evaluering av den kommunale kartleggingen går inn i en sluttfasen (ca. 2004 med eksisterende framdriftstakt i ferdigstilling av digitale kart fra kommuner), bør det prioriteres supplerende feltarbeid i kommuner med de antatt største mangler.

b) å stedfeste naturtypene som er verdifull for biologisk mangfold innen de nasjonalt verdifulle kulturlandskap. For de 276 særlig verdifulle kulturlandskapsområder som ble kartlagt under den nasjonale registreringen av verdifulle kulturlandskap (se 2.2.1) skal det kontrolleres i) om det finnes stedfestede arealer innenfor disse områder som er verdifull for biologisk mangfold, dokumentert gjennom spesialundersøkelser,  ii) om disse områdene er oppsøkt i felt og kartlagt i den kommunale kartleggingen. I nasjonalt verdifulle kulturlandskaper som ikke er undersøkt spesielt med hensyn til stedfesting av verdifulle naturtyper gjøres det supplerende feltarbeid. Kontrollarbeidet begynner i 2003 i de kommunene som er ferdig med sine digitale kart over verdifulle naturtyper. For de områder hvor det gjøres supplerende feltarbeid inkluderes også kartlegging av truede vegetasjonstyper.

c) å fange opp naturtypene på kulturlandskap i verneområder

d) arealer der det er inngått skjøtselsavtaler for kulturlandskap og arealer som er kartlagt særskilt 

Felles for a-d, er at data fra supplerende registreringer skal legges inn i Naturbase ved DN, og i respektive kommunale databaser.

Kartlegging bør i større grad gjennomføres i tilknytning til at det utarbeides skjøtselsplaner ved søknader om støtte til skjøtselstiltak (i områder der det er for liten kunnskap). Slike skjøtselsplaner bør inngå som en del av miljøplan for jordbruksforetak. Dette vil også være et supplement til kartleggingen av biologisk mangfold i kommunene. Slik kartlegging må skje etter et enhetlig system og slik at data blir tilgjengelige for bøndene og forvaltningen.

Det kan være aktuelt å kartlegge og digitalisere områder/tiltak som har fått miljøtilskudd tidligere (kulturmark, biologisk mangfold, områdetiltak). Noen fylkesmenn har trolig erfaring med dette, og bør vurdere hvor relevant dette er, og hvor mye ressurser det vil kreve å gå gjennom gamle søknader.
3.2.2 TILTAK: Kartfeste/digitalisere kjente forekomster av truede arter og truede vegetasjonstyper i kulturlandskapet

Vi viser til rapport fra arbeidsgruppe 1 Truede arter og naturtyper og Artdatabank når det gjelder forslag til tiltak for å få inn stedfestede data fra naturhistoriske samlinger, museer, forskningsinstitusjoner, prosjekter og konsekvensutredninger mm. 

3.3 Tiltak for å overvåke biologisk mangfold i kulturlandskapet

Arbeidsgruppen viser til forslagene i DN-rapport 1997 og 1998 og faglige begrunnelser for tiltakene som er gitt der. Forslagene til tiltak følges her opp med en hardere prioritering ut ifra hva arbeidsgruppen mener er mest realistisk å få gjennomført.
For å kontrollere at man oppnår nasjonale mål om å ta vare på biologisk mangfold er det nødvendig med overvåking. Overvåkingsdata kan også brukes til å belyse årsaker til positive eller negative endringer i det biologiske mangfoldet. Dagens overvåking av kulturlandskap (3Q) er rettet mot ekstensiv overvåking av det generelle produksjonslandskapet. I tillegg til dette er det behov både for overvåking av flere andre typer kulturlandskap, spesielt i utmarka, og det er behov for mer intensiv overvåking i ulike kulturlandskap og av ulike naturtyper og arter i disse. Ekstensiv overvåking for å tallfeste gjengroingen er også svært aktuelt. 

Ved et supplerende overvåkings​program til 3Q bør spesielt verdifulle områder prioriteres for å se om dagens innsats for å bevare det biologiske mangfoldet i disse områdene er tilfredstillende eller må endres.

Enkelte intensive overvåkingsprosjekter finnes allerede, men det foreslås enkelte utvidelser. Det bør utarbeides reviderte oversikter over aktuelle prosjekter som overvåkingsprogrammet/utvidelsen av 3Q bør bygge på.

3.3.1 TILTAK: Etablere overvåking av referanseområder som er spesielt verdifull for biologisk mangfold (som seterlandskap, lynghei osv. i nasjonalt verdifulle kulturlandskap) –utvidelse av 3Q-programmet

Generelle overvåkingsprogrammer kan ikke forventes å gi god statistikk for de mest sjeldne arealtyper, så for å overvåke det biologiske mangfoldet i spesielle typer kulturlandskap trenger man målrettede overvåkingsprosjekter som fokuserer spesifikt på disse landskapstypene. Endringer i spesielle områder bør kunne sammenlignes med utviklingen i landskapet generelt slik at noe standardisering av metoder er nødvendig.

Metodeutredning er svært viktig før man setter i gang overvåking, for å avklare hva som skal registreres, hvordan og hvor, og for å samordne nye og eksisterende prosjekter. I tillegg haster det å sette i gang overvåkingen for i det hele tatt å ha muligheten til å måle framtidige endringer mot nåtidens situasjon. Metodeutredning bør derfor settes i gang snarest. Vi presiserer at det finnes tilstrekkelige eksisterende utredninger om behov for overvåking i ulike type kulturlandskap og forslag til overvåkingsparametre og metoder (for eksempel DN 1995, 1997, 1998, 1999, Daverdin 1995, Nordisk Ministerråd 2000). Målet med dette tiltaket er å lage en metodebeskrivelse som er spesifikk nok til å muliggjøre oppstart av overvåkingen. 

Tiltaket skal ses i sammenheng med nøkkeltallutviklingen som pågår, og med 3Q-programmet. Overvåkingen bør kombinere bruk av flybilder for å kartlegge endringer på landskapsnivå, feltregistreringer av kulturmarkstyper (se tiltak 3.1.1), og feltregistrering på artsnivå (se tiltak 3.3.3).

3.3.2 TILTAK: Etablere feltbasert overvåking av naturtyper og arter på et utvalg av eksisterende 3Q-overvåkings​flater 

For å sitere DN-rapport 1998-1, ”det anbefales at det etableres intensiv overvåking for å følge endringer i vegetasjon og fauna i et utvalg av de områder som inngår i det ekstensive nettet. Dette er absolutt nødvendig for å klargjøre relasjonene mellom indeksverdiene fra den ekstensive overvåking og det biologiske mangfoldet i form av faktisk artsinventar”.

a) Feltregistrering av kulturmarkstyper i 3Q 

I kulturlandskapet er det vanskelig å etablere permanente flater for overvåking av karplanter fordi den vanlige metoden for nøyaktig merking av registreringsruter (metall merker i jorden) ofte ikke er akseptabel for grunneiere. Istedenfor en slik artsinventering anbefales en registrering i felt som er presis nok til å fange opp viktige endringer i karplantesamfunn i kulturmarkstyper.

I 3Q programmet oppsøkes 10 % av prøveflatene i felt for å kontrollere nøyaktigheten av flybildetolkingen. Sommeren 2002 utprøves en metode for registrering av kulturmarkstyper i felt på disse kontrollflatene. Metoden bruker et klassifiseringssystem som skal kunne oversettes til både Kartlegging av naturtyper, verdisetting av biologisk mangfold (DN 1999) og Truede vegetasjonstyper i Norge (Fremstad & Moen 2001) (for bruk i Norge), samt EUNIS-systemet (for internasjonal rapportering) (se tiltak 3.1.1). Metoden fokusere på registrering av kulturmarkstyper som skapes og er opprettholdt av jordbruk, nemlig ulike enghabitater og hagemarker. Siden 3Q-flatene skal være et representativ utvalg av jordbrukets kulturlandskap vil denne standardiserte registreringen gi grunnlag for statistiske estimater om utvikling i kulturmarkstyper innen jordbrukets kulturlandskap generelt (som dette defineres i 3Q). Det anbefales derfor at feltregistrering av kulturmarkstyper inngår som en fast del i 3Q-feltkontrollen for bedre å kunne overvåke biologisk mangfold i det aktiv drevet kulturlandskapet.

b) Hekkefugltaksering

I hele Europa er det dokumentert reduksjoner i fuglepopulasjoner i kulturlandskapet (Tucker & Evans 1997). Erfaringer fra andre land viser at det er viktig å følge med utviklingen av det som betraktes som dagens ’vanlige’ arter, i tillegg til de som er truede (se gruppe 1 for tiltak på overvåking av enkelte arter). På grunn av den enorme interessen for fugler blant folk og tilgangen til arbeidskraft i form av kompetente og engasjerte frivillige, er det mange land som har hatt fugleovervåkingsprosjekter i mange år. Fugler er derfor en av de mest aktuelle artsgruppene å inkludere i internasjonale nøkkeltall.

Hekkefugltakseringen på 3Q-flatene er i dag et utviklingstiltak og utføres på et begrenset utvalg av flater. Metodene for feltregistrering er testet og det er etablert et godt samarbeid med Norsk ornitologisk forening for å gjennomføre feltarbeidet. Dette tiltaket har som mål å etablere overvåking av fugler på 3Q-kontrolflatene som en fast del av 3Q-programmet. Antall flater som takseres må økes fra 25 per år til ca.100 flater per år og flatene bør takseres hvert år. Hyppig taksering er nødvendig for å kunne skille populasjonsendringer som skille endringer i arealbruk fra naturlige fluktuasjoner i populasjonsstørrelser (for eksempel forårsaket av ulike værforhold). Tiltaket bør gjennomføres som et samarbeid mellom NIJOS, NOF og NINA.

3.3.3 TILTAK: Etablere feltbasert overvåking av naturtyper og arter på et utvalg av nye overvåkings​flater i spesielt verdifulle naturtyper (flater etablert i 3.3.1)
I DN-rapport 1997 og 1998 diskuteres en rekke organismegrupper som foreslåes inngå i overvåking:

	· karplanter

· beitemarkssopp

· meitemark

· snegl
	· sommerfugler

· pollinerende insekter

· amfibier
	· ugler

· åkerrikse

· låvesvale

· stær


	· flaggermus

· smågnagere

· piggsvin

· grevling




Av disse overvåkes i dag åkerrikse i et NOF-prosjekt (Norsk ornitologisk forening). De andre organismegruppene er fortsatt aktuelle i overvåkingssammenheng, men det er større eller mindre behov for metodeutvikling hvis dette skal kunne gjennomføres. I tillegg er det foreløpig liten kunnskap om ulike organismegruppers og indikatorarters egnethet for overvåking av kulturlandskap i Norge. For noen arter/artsgrupper kan værforholdene ved registreringstidspunkt gjør det vanskelig å sammenligne forekomst fra år til år (dette påvirker for eksempel dannelse av sopp-fruktlegemer og insekters aktivitetsnivå). Det er viktig å utrede hvilke metodiske konsekvenser dette bør få. Et fellestrekk for omtrent alle artsgrupper er behovet for spesiell kompetanse for artsbestemming.

Arbeidsgruppen mener at det bør igangsettes forarbeid/testing for overvåking av enkelte av organismegruppene nevnt over. Vi prioriterer:

a) ”Vanlige” karplantearter- altså arter som er vanlige i kulturlandskapet men som nå ”mistenkes” å være i tilbakegang pga av de store endringene i landskapet med bl.a. sterk tilbakegang i utbredelsen av tidligere vanlige kulturmarkstyper.

b) Beitemarkssopp- noen norske mykologer har arbeidet med beitemarksopp i flere år, og bruker dem som indikatorer på naturbeitemarkenes kontinuitet (Jordal 1997). Det er sannsynlig at disse artene har svært spesifikke voksekrav og derfor er gode indikatorarter.
c) ”Vanlige” fuglearter- se tekst under 3.3.2 b.
d) Truede arter - populasjonsovervåking – se rapport fra Gruppe 1.

e) Fremmede (aggressive) arter – se rapport fra Gruppe 1.

f) Jordlevende organismer – bør følges opp gjennom forskning, se vedlegg 3

3.4 Arbeidsgruppens prioriteringer 

Tabell 1, 2 og 3 gir en oversikt over eksisterende metoder, kartleggingsprosjekter og overvåkingsaktiviteter på ulike biologiske organisasjonsnivåer (landskap-naturtyper-arter-gener). Arbeidsgruppen har identifisert tilleggsbehov og gitt en prioriteringen av disse fra lavt prioritet (ett stjerne) til høyt (tre stjerner). Tabellen viser også hvordan de foreslåtte tiltakene plasseres i dette rammeverk.

Tabell 4 gir en oppsummering av selve tiltakene som arbeidsgruppen foreslår, anslag til årlig budsjett, når tiltaket bør gjennomføres og prioriteringen av de ulike tiltakene. Arbeidsgruppen brukte ikke tid på å diskutere sektoransvar for de ulike tiltakene, men har foreslått institusjoner som er aktuelle i gjennomføringen.

Tabell 5 viser tiltak som er aktuelle, men som følges av andre arbeidsgrupper eller som bør følges opp i andre sammenhenger enn dette programmet. Tiltak er ikke nærmere vurdert. 
Tabell 1. Metodeutvikling knyttet til kartleggings- og overvåkingsaktivitet (*= foreslåes, **=prioriteres, ***=prioriteres høyt).

	Metode, nivå
	Eksisterende/pågående
	Tilleggsbehov
	Prioritet

	Landskap
	Utvalgskartlegging fra sanne farge flybilder
	
	*

	
	Bruk av indikatorer basert på arealstruktur (brukes i 3Q, aktuell for verdifulle kulturlandskap)
	Forskning på sammenhenger mellom indikatorer og det biologiske mangfold i form av artsinventar (på lokalt til nasjonalt skala)
	*



	Økosystem/naturtype

 
	Klassifisering av naturtyper etter diverse klassifiseringssystemer
	Harmonisering og standardisering av klassifikasjonssystemer og feltmetoder
	***

(tiltak 3.1.1)

	
	
	Tolkingsnøkkel for identifisering av kulturmarkstyper fra IR- flybilder
	***

(tiltak 3.1.2)

	Art/artsgrupper
	Regionale lister over indikatorarter (karplanter) er utarbeidet
	Gjennomgang av listene, anvendelig- og tilgjengeliggjøring


	**

(tiltak 3.1.3)



	Genetisk ressurser
	- se tabell 2
	- se tabell 2
	- se tabell 2


Tabell 2. Oversikt over eksisterende kartleggingsaktiviteter på ulike biologiske organisasjonsnivåer, tilleggbehov på hvert nivå og prioriteringen av disse (*= foreslåes, **=prioriteres, ***=prioriteres høyt). (NVKL = Nasjonalt verdifulle kulturlandskap – se 2.2.1; 3Q= Tilstandsovervåking og resultatkontroll i jordbrukets kulturlandskap – se 2.4.1)

	Kartlegging, nivå
	Eksisterende/pågående
	Tilleggsbehov
	Prioritet

	Landskap
	Nasjonal registrering av verdifulle kultur-landskap
	Se under
	-

	Økosystem/naturtype


	Naturtypekartleggingen i kommunene


	Supplerende kart​legging på naturtyper i kulturlandskapet (antas nødvendig) slik at natur​typekartleggingen i kommunene skal bli en tilfredstillende lands​dekkende kartlegging av kulturlandskapet.
	***

(tiltak 3.2.1.a)

	
	Nasjonal registrering av verdifulle kultur​landskap (omfatter også kulturmarkstyper)
	Supplerende kartlegging i de høyeste prioriterte NVKL (der det ikke er gjort)
	***

(tiltak 3.2.1.b)

	
	Verneområder


	Supplerende kartlegging av kulturmarkstyper i verne​områder (der det ikke er gjort)
	***

(tiltak 3.2.1.c)

	Truede vegetasjonstyper 
	Truede vegetasjons​typer; oversikt finnes i stor utstrekning, men kartlegging/ stedfesting mangler

(Fremstad & Moen 2001)
	Kartfesting av truede vegetasjonstyper i kulturlandskapet og NVKL
	***

(Gruppe 1)



	Art/artsgrupper
	Mangler
	Kartfesting av rødlistearter i kulturlandskap (inkl. bebygde miljø)
	***

(Gruppe 1)

	Genetisk ressurser
	Finnes for de vanligste domestiserte arter. Forprosjekt om kulturplanter: eng- og beitevekster, frukt/bær og stauder. 


	Kunnskap om genetiske forskjeller og dens betydning for enkelte ville karplantearter i kulturmarkstyper. 

Tiltak foreslås ikke her, men bør følges opp gjennom forskning og Norsk genressursråd for domestiserte arter
	***

(Norges forskningsråd, Norsk genressursråd)


Tabell 3. Oversikt over eksisterende overvåkingsaktiviteter på ulike biologiske organisasjonsnivåer, tilleggbehov på hvert nivå og prioriteringen av disse (*= foreslåes, **=prioriteres, ***=prioriteres høyt). (NVKL = Nasjonalt verdifulle kulturlandskap – se 2.2.1; 3Q= Tilstandsovervåking og resultatkontroll i jordbrukets kulturlandskap – se 2.4.1)

	Ekstensiv overvåking
	Eksisterende/pågående
	Tilleggsbehov
	Prioritet

	Landskapsnivå
	3Q (fokus på innmark)
	Utvide 3Q med utmarksarealer og andre kulturlandskapstyper (bl.a. seterområder, NVKL) 
	***

(tiltak 3.3.1)

	Intensiv overvåking
	Eksisterende/pågående
	Tilleggsbehov
	Prioritet

	Økosystem/naturtype
	- 3Q (grov klassifisering fra flybilder; feltregistrering utprøves)
	Feltbasert overvåking av kultur​marks​typer på 3Q-kontrollflater (dvs.10% av overvåkingsflatene)
	***

(tiltak 3.3.2 a)

	
	- mangler i resten av kulturlandskapet
	Feltbasert overvåking av kultur​marks​typer i andre kulturlandskap (referanseområder, et utvalg av NVKL områdene)
	***

(tiltak 3.3.1)

	
	
	Supplerende kartlegging/overvåking av kulturmarkstyper i kommuner (etter 2004)
	*??

(tiltak 3.2.1.a)

	Art/artsgrupper
	mangler (fugletakseringer utprøves i 3Q)
	Mange arter er aktuelle, jfr. DN-rapport 1998-1, her foreslås å prioritere noen:
	(tiltak 3.3.3)



	
	
	”Vanlige” plantearter
	*** (3.3.3.a)

	
	
	Beitemarkssopp
	*** (3.3.3.b)

	
	
	”Vanlige” fuglearter
	*** (3.3.3.c)

	
	
	Truede arter (populasjonsovervåking)
	*** (3.3.3.d)

(Gruppe 1)

	
	
	Fremmede (aggressive) arter


	** (3.3.3.e)

(Gruppe 1)

	Genetisk ressurser
	se tabell 2
	 se tabell 2
	***

(Norges forskningsråd, Norsk genressursråd)


Tabell 4: Oversikt over foreslåtte tiltak, arbeidsgruppens prioritering av disse (hvor *** = høy prioritet, ** = 2. prioritet), anslag på årlig budsjett, perioden for gjennomføringen og forslag til institusjoner som kan få ansvar for å gjennomføre tiltakene. (NB Arbeidsgruppens representant fra DN prioriterer harmonisering av klassifikasjonssystemer i tiltak 3.1.1 høyt, men ikke standardisering av feltmetoder og i tillegg mener at prioriteten av tiltakene 3.1.3, 3.2.1.a, og 3.3.3 e bør være *** Representanten fra Planteforsk mener også at prioriteten på 3.1.3 bør være ***).

	Tiltak nr.
	Ny aktivitet/ Utvidelse av eksisterende aktivitet
	Prioritet
	Forventet årlig kostnad
	Aktuelle institusjoner

	
	
	
	2003
	2004
	2005
	2006
	

	Metodeutvikling

	3.1.1
	Harmonisere og standardisere habitats​klassifisering og retningslinjer for felt​registrering i kulturlandskapet
	***
	400
	300
	-
	-
	NIJOS, DN

	3.1.2
	Lage tolkingsnøkler for identifisering av naturtyper fra IR-flybilder
	***
	200
	200
	-
	-
	Planteforsk, NIJOS

	3.1.3
	Gjennomgå og tilgjengeliggjøre regionale lister for indikatorarter
	**
	300
	100
	-
	-
	Vit.Mus. i Trh, Bot.Mus.Oslo, Planteforsk

	3.1.4
	Indikatorutvikling og nasjonale nøkkeltall
	***
	Andre
	Nasjonalt, Nordisk, EEA, FAU, OECD m fl

	3.1.5
	Vurdere kriterier, metodikk for genressurser
	***
	Andre
	Forskning og Norsk genressursråd

	Kartlegging

	3.2.1.a
	Supplere kommunal kartlegging av naturtyper i kulturlandskapet etter behov
	**
	-
	-
	1000
	1000
	Kommunene, DN, NIJOS?

	3.2.1. b og c
	Supplere kartlegging av naturtyper i nasjonalt verdifulle kulturlandskaper og verneområder i kulturlandskapet
	***
	1200
	1500
	500
	500
	DN, NIJOS?

	3.2.2
	Kartfeste/digitalisere kjente forekomster av truede arter og truede vegetasjonstyper i kulturlandskapet
	***
	Gruppe 1
	Vit.Mus. i Trh, Bot.Mus.Oslo,

	Overvåking

	3.3.1
	Etablere overvåking av referanseområder som er spesielt verdifull for biologisk mangfold - utvidelse av 3Q-programmet
	***
	400
	500
	500
	500
	NIJOS, Planteforsk

	3.3.2
	Etablere feltbasert overvåking av naturtyper og arter på et utvalg av eksisterende 3Q-overvåkings​flater
	***
	-
	-
	600
	600
	NINA, Planteforsk, NIJOS

	3.3.3.

a-c
	Etablere feltbasert overvåking av naturtyper og arter på et utvalg av nye overvåkings​flater i spesielt verdifulle naturtyper (flater etablert i 3.3.1)
	***
	-
	-
	200
	200
	NINA, Planteforsk, NIJOS

	3.3.3.d
	Truede arter (populasjonsovervåking)
	***
	Gruppe 1
	NINA, SABIMA

	3.3.3.e
	Overvåking av fremmede arter
	**
	Gruppe 1
	NINA, SABIMA

	
	Sum (prioritet *** og **)
	
	2500
	2600
	2800
	2800
	


Tabell 5: Andre tiltak som ikke er diskutert nærmere
	Tiltak
	Aktuelle institusjoner

	Vurdere rødlistene
	DN, NINA

	Indikatorarbeid
	Nasjonalt, Nordisk, EEA, FAU, OECD m.fl.

	Jordlevende organismer
	forskning

	Genressurser
	forskning og utvikling

	Samlet kartfesting av områder undersøkt i forskningsprosjekter
	Norges forskningråd, Universiteter

	Kartfeste rødlistearter i kulturlandskapet og i mer urbane kulturlandskap/byer og tettsteder
	Bot. Mus. Oslo

	Standardisert system for kartlegging og verdisetting av biologisk mangfold i byer og tettsteder/grønnstruktur
	DN m.fl.

	Tusensteders undersøkelse
	NIJOS, NINA

5.  Vedlegg 1: Tabell over eksisterende prosjekter/programmer

	Program/aktivitet
	Ansvar
	Beskrivelse 
	Budsjett 2002

	
	
	
	LD inkl jordbruksavtale
	Andre

	1. Kartlegging
	
	
	
	

	Jordbruk:

Fase 1 Biomangfoldkart avledet fra DMK
	LD, NIJOS
	Grunnlagskart 
	
	Uttakskostnad for kommuner

	Vegetasjonskartlegging
	NIJOS
	Spredte prosjekter
	??
	

	Nasjonal registrering av verdifulle kulturlandskap
	DN-prosjekt, 1991-94
	Helhetlig tilnærming
	
	?

	Kartlegging av biologisk mangfold i kommunene
	DN, FMVA, kommunene
	Kulturlandskap er en av naturtypene det er laget beskrivelse for. 
	
	?

	Kartlegging i fbm skjøtselstiltak i landbruket
	FMLA, kommuner, prosjekter
	Det brukes noe midler i fbm områdetiltak og miljøtiltak
	?
	

	Genressurser
	Genressursutvalgene, Nordisk genbank
	Forprosjekt nyttevekster, eng- og beitevekster, frukt/bær og stauder
	350 000,-
	

	2. Overvåking
	
	
	
	

	Tilstandsovervåking jordbrukets kulturlandskap (3Q)
	LD, MD, SLF, RA, DN, NIJOS, Bondelaget, Småbrukarlaget
	Biologisk mangfold er et av flere tema. 
	(4,0 + 1) mill kr over j- avt
	2,0 mill kr (DN)

	Overvåking av lavbeiter for tamrein i Finnmark
	LD, Reindriftsforvaltningen, NINA, NORUT
	
	ca 250 000,- pr år
	

	Artsovervåking

· Åkerrikse

· Mnemosynesommerfugl
	NOF

NINA
	Betydelig ubetalt innsats fra frivillige
	
	ca. 50 000 kr (DN)

#

	Overvåking av landbruksforurensning og plantevernmidler (JOVÅ)
	LD, MD, Jordforsk, 
	ikke tatt med her
	4,5 mill kr
	


# Registrering av mnemosynesommerfugl har foregått fra 1988 til 2001 til en årlig kostnad på ca. 100 000 kr (50% finansiering fra DN, 50% fra NINA). I 2002 ble det ingen registrering.

6. Vedlegg 2: Diverse spesialundersøkelser på kulturlandskap og biologisk mangfold

Relevante kulturlandskapsprosjekter i forskningsprogremmet ”Landskap i endring” (NFR, 2000-2007) pr. mars 2001:

*Den tradisjonelle vestlandsgården som kulturbiologisk system- tverrfaglig syntesearbeid 

(Høgskulen i Sogn og Fjordane, Ingvild Austad, 1999-2001)

*Utmarksbeite på Helgelandskysten- en løsning på flere problemer

(Planteforsk, Tjøtta Fagsenter, Reidar Elven/Ann Norderhaug, 1999-2001)

*Kvantitativ analyse av endringer i karplantefloraen i kulturlandskapet mellom 1960 og 2000

(NINA-Oslo, Odd Egil Stabbetorp, 2000-2003)

*Kan endringer i kulturlandskapet spores i karplanteartsmangfoldet?

(Bot. Hage og Mus. ,UiO, Rune Halvorsen Økland, 2001-2004)

*Bærekraftig bruk av utmark til husdyrbeiting: Økologiske effekter av sauebeiting i høyfjellet. (Biologisk Inst. UiO, Atle Mysterud, 2000-2004)

*Spatial patterns in herbivore-vegetation-soil systems in Norwegians mountain

(NINA-Trondheim, Christina Skarpe, 2001-2004)

*Customary rights, cultural practice, and biological diversity in mountain agricultural landscapes (NTNU, Kenneth Olwig, 1999-2003)

*Landskapsstrukturens betydning for biologisk mangfold, kulturminner og landskapsopplevelser (NINA-NIKU hovedadm., Erik Framstad, 1999-2001)

*Levande stølar og kulturlandskap (Det Kgl. Selsk. For Norges Vel, Ann Norderhaug, 1999-2001)

*Dynamikk og skjøtsel i utmarkas kulturlandskap, med hovedvekt på slåttemyr (NTNU-vitenskapsmuseet, Asbjørn Moen, 1998-2001)

*Kystens kulturlandskap i Trøndelag, botanisk mangfold og skjøtsel ( NTNU- Vitenskapsmuseet, Asbjørn Moen, 2001-2003)

*Etablering og forvaltning av verneområder- et følgeforskningsprosjekt med vekt på prosesser og aktører (Norsk senter for bygdeforskning, Karoline Daugstad, 2001-2005)

Relevante prosjekter fra forskningsprogrammet ”Bruk og forvaltning av utmark” (1995-2000):

*Bærekraftig bruk av beiteressurser i utmark (Univ. i Bergen, Gøran Høgstvedt)

*Optimal beiteintensitet av storfe på skogsmark. Påvirkning av feltsjiktvegetasjon, virkesproduksjon og småfuglsamfunn. (Høgskolen i Nord-Trøndelag, Ulla-Brit Bøe)

Forskningsprogrammet om jordbrukets kulturlandskap (NFR, 1991-1996):

Resultater fra prosjektene er publisert i boken ”Jordbrukets kulturlandskap - forvaltning av miljøverdier” (Universitetsforlaget 1998)
Relevante prosjekter

*Endring i biologisk mangfold i tradisjonelle kulturmarkstyper på Vestlandet ved gjengroing, tilplanting og skjøtselstiltak- Grinde, Halabrekka (Høgskulen i Sogn og Fjordane, Ingvild Austad)

*Endring av biologisk mangfold i tradisjonelle kulturmarkstyper på Vestlandet ved gjengroing, tilplantning og skjøtselstiltak-Lygra/Lurekalven, Havråtunet. (Univ. i Bergen, Peter Emil Kaland)

*Effekt av beiting på vegetasjon.(Norges Landbrukshøyskole, Hans Staaland)

*Utredning om bruk av beitedyr for å vedlikeholde kulturlandskapet. (Norges Landbrukshøyskole, Hans Staaland)

*Populasjonsfragmentering i kulturlandskap- genetisk diversitet og populasjonsstruktur i utvalde planteartar. (NLH, Astrid Myhre)

*Leveevne til små plantepopulasjonar i gjenveksande enger: kor mykje betyr variasjon i reproduksjon og tilgong på veksestader? (NLH, Astrid Myhre)

*Seterlandskapets utnytting og økologiske funksjon i historisk tid- konsekvenser av bruksendringer for biodiversitet: landskap, vegetasjon, plantearter. (NTNU, E. Gunilla A. Olsson)

*Utmarkas utnytting og økologiske funksjoner i det tidligere jordbruket, konsekvenser av bruksendinger for landskap og planteliv. (NTNU, Asbjørn Moen)

*Pollinerende insekters rolle ved bevaring av små plantepopulasjoner i tradisjonelle kulturlandskap. (NINA, Gary Fry)

*Kulturlandskap og gjengroing i kyststrøk i Nord-Norge. (Norsk institutt for planteforskning, Holt forskingssenter, Ragnar T. Samulesen).

*Status for truete høyere planter i beite- og slåttelandskapet. (Univ. i Oslo, Klaus Høyland)

*Betydningen av spredningskorridorer for naturvern og landbruksmålsettinger. (NINA, Gary Fry) 

*Kantvegetasjon og litoralfauna. (NINA, Gunnar Halvorsen)

*Truete kulturbetingete arter i jordbrukslandskapet. (Univ. i Oslo, Klaus Høyland)

*Effekten av landskapsparametre på artsmangfoldet i intensivt drevne jordbrukslandskap.
(Univ. i Oslo, Rolf A. Ims)

*Doktorgradsstipend: botanisk landskapsøkologi og populasjonsgenetikk

(Univ. i Oslo, Inger Nordal og Geir Hestmark) 

Biologisk mangfold programmet:

*Restoration ecology: who benefits? A case study from Svalbard and Dovre. (Lars Emmelin, 1999) 

Eksempler på andre større flerårige prosjekter

* Overvåking av myr- og engvegetasjon, Sølendet naturreservat, Røros. Angell-Petersen, Ingrid (DN), Moen, Asbjørn (Vitenskapsmuseet). 1974-2002.

* Overvåking av mnemosynesommerfugl. K. Aagaard, NINA. 1988-2001.

* Lindåsprosjektet og videre kystlyngheiforskning ved Lyngheisenteret på Lygra, Univ. i Bergen, NINA.

* Kystlyngheiforskning i Nord-Trøndelag, UNIT vit.mus. L. Nilsen.

*Storfjordprosjektet. FMLA i Møre og Romsdal. Kartlegging av kulturlandskapsverdier i Nordal, Stordal og Stranda. Faglig ansvarlig: Planteforsk Kvithamar. 2001-2003.

*Urterike slåttenger i Norge. A. Norderhaug. Økoforskutredning. 1988:3.

*Vegkanten- ein artsrik biotop. I. Auestad, Høgskulen i Sogn og Fjordane, 1997-1999.

* Kulturlandskap i Sogn og Fjordane – Bruk og Vern. Høgskulen i Sogn og Fjordane. 1989-1993.

*Stølslandskapet på indre Agder. Kulturlandskapsgruppen i Aust-Agder, E. Svalheim, 2002.

Nyttige nettsider (med bl.a. oversikt over hovedfagsoppgaver og doktorgradsoppgaver ved universitetene, samt annen forskning):

www.ub.uio.no
www.uib.no/botstud5.htm
www.ib.uit.no/botanikk/hovedfag.htm
www.forskningsraadet.no
www.nsd.uib.no/nfi/
7. Vedlegg 3: Overvåking av jordlevende organismer 

Artsmangfoldet i jord er svært stor og vår kunnskap om enkeltartene er begrenset. Bare 20% av mikroorganismene i jord er beskrevet. For faunakomponentene er artene kjent, men det er få undersøkelser over faunakomponentene her til lands fra landbruksjord. Mikroorganismene står for 90 % av omsetningen i jord, men det er anerkjent at faunakomponentene har større betydning enn hva omsetningen tilsier. Makrofaunaen (vesentlig meitemark) bryter opp plantemateriale og blander det med mineraljord og gjør substratet lettere tilgjengelig for mikroorganismene. Meitemark har således viktige funksjoner både med tanke på generell stimulering av nedbrytningen, men også for strukturdanningen i jorda.

Organisk materiale er energi- og næringskilden i jord. Jordas viktigste funksjon ligger i å produsere plantemateriale og forutsetningen for dette er at jordas økosystem (biologisk, fysisk og kjemisk) fungerer optimalt. Det er i hovedsak mikroorganismene som omsetter det organiske materialet, men jordfaunaen har viktige stimulerende og regulerende funksjon. 

Det er en stor grad av nisjeoverlapp mellom organismene i jord og til en viss grad vil økosystemet buffre påvirkninger eller endringer ved å opprettholde en funksjonalitet selv med en lavere diversitet. Det er imidlertid uklart hvor store endringer som skal til for at sentrale prosesser endres eller hemmes. Kvalitet og kvantitet på det årlige tilførte organiske materialet bestemmer det biologiske samfunnet i jorda og driftspraksis vil påvirke dette. Sammen med endringer knyttet til drivhuseffekten kan en anta at diversitetsendringer også kan føre til endrede nedbrytningsveier for det organiske materialet med mulige konsekvenser for humifikasjonen og mineraliseringsrater. Hemming av visse trinn og/eller øket utvasking av intermediater fra nedbrytningen kan være aktuelle konsekvenser. 

Innen EU foregår det nå et arbeid med å utrede/planlegge et “Europe-wide soil monitoring and assessment system”, som antas også å kunne bli relevant i forhold til et norsk overvåkingsprogram.

Forslag til eventuelle tiltak:

Faglig/metodisk tilnærming og kostnader

Den faglig-metodiske tilnærmingen i et eventuelt overvåkingsprogram må ta utgangspunkt i indikatororganismer og typelokaliteter/situasjoner, som er karakteristiske for norsk landbruk og/eller kritiske med tanke mulige effekter på biologiske forhold i jord. Dette kan være;

-
arealer som mottar/vil motta ulike avfallsprodukter, f.eks slam og annet våtorganisk avfall, der tilførsler av miljøgifter kan påvirke diversiteten

-
arealer som over lang tid mottar mye husdyrgjødsel eller annet organisk materiale, versurs arealer hvor det ikke tilbakeføres vesentlig organisk materiale

-
arealer hvor det over lang tid dyrkes ettårige vekster (monokultur korn) versus arealer i allsidig vekstfølge, evt permanent eng

-
økologisk versus konvensjonell drift 

I tillegg kan det være behov for å etablere referanselokaliteter på udyrkede arealer, for å kunne si noe kvantitativt/kvalitativt om generelle tilstander og virkninger. 

Vurderinger og avklaringer omkring metodiske forhold må vies betydelig oppmerksomhet, herunder en oppdatering/harmonisering i forhold til internasjonale/europeiske standarder, etc. Detaljene ved et endelig opplegg og omfang må bestemmes i etterkant av en slik metodeutviklingsfase. 







� In situ betyr ”i sine naturlige omgivelser”


� Ex-situ betyr ”utenfor sine naturlige omgivelser”

